Friction Dynamics: Cofio'r streic Friction Dynamics: Cofio'r streic\n20 mlwyddiant anghydfod Friction Dynamics\nUgain mlynedd yn ôl roedd y fynedfa lwm ar ochr y ffordd a'r ffens fetel uchel ar ei thraws yn Griffiths Crossing ger Caernarfon yn safle un o streiciau diwydiannol hiraf y DU.\nWrth i geir wibio heibio heddiw ar frys i gyrraedd Caernarfon neu i ymuno â ffordd osgoi'r Felinheli, efallai y bydd un neu ddau yn cael atgof sydyn am y picedwyr oedd yn sefyll yma unwaith, yn c'nesu eu dwylo wrth y tân yn y gaeaf ac yn codi llaw ar y gyrwyr oedd yn canu corn mewn brawdoliaeth wrth fynd heibio.\nAr 30 Ebrill 2001 aeth 86 o weithwyr ffatri rhannau ceir Friction Dynamics allan ar streic dros amodau gwaith ac aros allan am bron i dair blynedd.\nFe aethon nhw i dribiwnlys cyflogaeth am ddiswyddo annheg yn y pen draw ac ennill yn erbyn y perchennog, Craig Smith.\nOnd gyda Smith wedi dirwyn y cwmni i ben a diflannu o Gaernarfon, chawson nhw erioed iawndal ganddo na'u swyddi yn ôl.\nAr y pryd roedd hi'n cael ei galw'n anghydfod hanesyddol oedd yn herio un o bwyntiau'r gyfraith am streicio.\nOnd i un o'r streicwyr mae ei ofnau bryd hynny am amddiffyn hawliau gweithwyr ac amodau gwaith wedi dod yn wir wrth i aelodaeth o undebau ddirywio a chytundebau zero hours ddod yn gyffredin.\nDdau ddegawd yn ddiweddarach dyma'r stori drwy lygaid tri o'r picedwyr sydd bellach yn eu 70au, John Davies, Adrian Roberts a Gerald Parry.\n'Ni heddiw, chi fory'\nJohn Davies gafodd ei ddewis 20 mlynedd yn ôl fel y streiciwr a fyddai'n cynrychioli'r lleill yn y triwbiwnlys cyflogaeth.\nAeth John Davies yn emosiynol wrth siarad am y streic a'r achos ar raglen Taro Naw yn 2002\nRoedd ennill ei achos yn golygu bod pawb arall hefyd ag achos dros iawndal am ddiswyddo annheg.\nYr egwyddor oedd yn bwysig i John: mae'n meddwl yn aml am y slogan oedd ar blacardiau streicwyr undeb y gweithwyr cludiant - y T&G - 'Us today, you tomorrow'.\n"Y plant ifanc 'ma heddiw, does gynnyn nhw ddim dyfodol, achos does gynnyn nhw ddim gwaith.\n"Does gynnyn nhw ddim gobaith o gael pensiwn, dim gobaith o gael job iawn sy'n talu cyflog da achos maen nhw i gyd ar y bandwagon rwan efo zero hour contracts, ac efo rhai o'r cyflogwyr yma, maen nhw'n talu o dan y minimum wage."\nCyflog da, job am oes\nRoedd hi'n wahanol iawn pan gafodd John, yn llanc ifanc hirwallt, swydd efo cwmni Turner and Newall yn ffatri Ferodo 53 mlynedd yn ôl, ddaeth wedyn yn Friction Dynamics.\nRhoddodd Ferodo waith i gannoedd o gyn-weithwyr chwarel Dinorwig - hithau'n cyflogi 3,000 ar ei hanterth - pan gaeodd hi yn 1969.\nEr ei bod yn delio gydag asbestos ac yn enwog am yr arogl rwber fyddai'n taro unrhyw un oedd yn pasio, roedd y cyflog a'r amodau yn dda yno.\n"Roedd o'n gwmni da iawn," meddai John.\nLlun: Llyfrgell Genedlaethol Cymru\n"Yn y 70au a'r 80au oedd na dros 1,000 o bobl yn gweithio yna, oedd rhaid iddyn nhw extendio'r car park ddwy waith am bod na gymaint o bobl yn gweithio yna.\n"Pan wnaeth y chwarel ddechrau cau, cyn belled ag oedd pobl ifanc yn y cwestiwn doedd na ddim llawer o waith arall o gwmpas."\nRoedd Ferodo yn cynnig prentisiaeth ac roedd yr undebau yna o'r dechrau un, meddai.\n"Dyna lle roedd Ferodo o flaen ei hamser, yn licio cydweithio efo'r undeb, ac wrth gwrs oedd o'n gweithio'n grêt i'r ddwy ochr - os oedd rhywbeth oedd y ddwy ochr ddim yn licio oeddan nhw'n eistedd lawr rownd y bwrdd a siarad a siarad y peth allan."\nOnd daeth tro ar fyd yn y ffatri, aeth ar ei lawr ac ychydig gannoedd yn unig oedd yn cael eu cyflogi yno pan gafodd ei phrynu, gyda help grantiau, gan berchennog newydd o'r Unol Daleithiau o'r enw Craig Smith.\nNewidiodd ei henw i Friction Dynamics ac ar y dechrau roedd yn cael ei weld fel achubwr oedd wedi cadw'r ffatri rhag cau.\nRoedd gan Craig Smith gwmniau yn yr Unol Daleithiau a'r DU\nOnd yna cyhoeddodd ddiswyddiadau a set o amodau newydd oedd yn cynnwys bwriad i dorri cyflogau o 15% a threfniadau gwyliau a shifftiau: roedd hyn yn rheidrwydd er mwyn cadw'r busnes i fynd meddai'r rheolwr.\nRoedd y telerau newydd hefyd yn gwrthod cydnabod prif swyddogion yr undeb na chaniatáu cyfarfodydd undeb yn y ffatri. Roedd amod hefyd meddai John Davies nad oedd y gweithwyr yn cael mynd ar streic os oedden nhw'n anghytuno â'r telerau.\nUn o'r prif bethau sy'n aros yn y cof i'r cyn streicwyr heddiw oedd newid y cytundeb gwyliau - yn hytrach na bod y gweithwyr yn cael dewis pryd roedden nhw'n cymryd eu 28 diwrnod o wyliau roedd rhaid iddyn nhw eu cymryd bob dydd Llun a hynny yn y gaeaf.\n"Dyma ni'n deud 'mae hyn yn beryg', dim jyst i ni, ond allet ti ddeud bod gweithwyr y wlad 'ma yn mynd yn ôl i gyfnod cyn y Magna Carta!" meddai John Davies.\n"Oedd ein tadau ni, ein teidiau ni, ein hen hen deidiau ni wedi cwffio i gael pethau oeddan ni'n cymryd yn ganiataol a rhai wedi marw a chael eu lladd am sefyll i fyny i'r bobl yma.\n"Ti'm yn cael tynnu hwnna oddi wrth y gweithwyr!"\nY T&G oedd yr undeb fwyaf yn y ffatri o bell ffordd ac roedd yr aelodau yn credu bod Craig Smith yn fwriadol eisiau cael eu gwared er mwyn torri grym yr undeb.\nRoedd Craig Smith yn dweud ei fod eisiau gwneud y cwmni yn fwy cystadleuol ac economaidd a'i chadw ar agor.\nLlun: Arwyn Roberts\nAgorwyd y ffatri gan y Dywysoges Margaret yn 1962. Llun: Llyfrgell Genedlaethol Cymru\nAsbestos a diogelwch\nRoedd Turner and Newall yn un o ychydig o gwmnïau oedd â thrwydded i ddefnyddio asbestos i greu eu cynnyrch, sef rhannau sy'n delio gyda ffrithiant, ar gyfer ceir yn bennaf.\nRoedd hi'n gallu bod yn job fudr meddai Adrian Roberts fu yno am 29 mlynedd, yn enwedig y gwaith roedd o'n ei wneud yn cymysgu'r cemegau oedd yn mynd i wneud brêcs.\n"Roedd pob math o bartiau'r ffatri, gwneud brêcs a clutches, yn cael eu gwneud o scratch. Oeddan ni'n gwneud nhw mewn sheets mawr, yn eu torri nhw allan a'u gludo nhw'n sownd i fetal sy'n mynd yn sownd yn y car.\n"Ar ôl g'neud y shifft oedd rhaid i chdi olchi'r lle i lawr achos oedd 'na asbestos yna.\n"Oeddan ni i gyd yn gwisgo masgiau a ballu ac overalls sbeshial a ll'nau y lle efo hosepipe. Oedd rhaid inni neud yn saff bod bob dim yn saff.\n"Y ffordd oedd iechyd a diogelwch yn cael ei wneud ar y safle, oedd o'n dda chwarae teg achos oeddan ni wedi cwffio i gael be' oeddan ni'n defnyddio ar hyd y blynyddoedd pan oeddan ni'n bart o Turner and Newall."\nRoedd Adrian wedi bod yn stiward undeb ar lawr y ffatri ac yn gadeirydd y gangen ac roedd y gofal yma dros iechyd a diogelwch yn un o'r elfennau roedd yr undebwyr yn teimlo eu bod wedi brwydro drosto.\nWedi i sawl ymdrech i drafod a dod i gytundeb gan wasanaeth ACAS a'r Aelod Seneddol Dafydd Wigley fynd i unman penderfynodd aelodau'r undeb gynnal streic.\nOnd er mwyn cadw'r ffatri i fynd bydden nhw'n ei chynnal bob yn ail wythnos a dod i mewn i weithio ar yr ail wythnos fel bod cynnyrch yn dal i gael ei greu a chadw'r busnes i fynd.\nWedi'r wythnos gyntaf ar streic, aeth y gweithwyr yn ôl i weithio am yr ail wythnos ond roedd y giât wedi ei chloi y bore hwnnw a'r rheolwr, Ken Godfrey, yn sefyll y tu ôl iddi yn gwrthod eu gadael i mewn.\nRoedd y camerâu yn ffilmio wrth i Ken Godfrey ddweud wrth Tom Jones, trefnydd rhanbarthol y T&G, ac un o bileri'r streic, y bore hwnnw bod y ffatri wedi rhoi'r gweithwyr ar wyliau ac felly doedd dim hawl ganddyn nhw ddod i mewn.\nTom Jones, Ken Godfrey a rheolwr arall yn y 'cau allan' wrth giât y ffatri ar fore cynta'r streicwyr nôl i'w gwaith\nYr un pryd roedd na weithwyr newydd yn cerdded i mewn i gymryd eu lle.\nRoedd 'na deimladau cryf tuag atyn nhw gan aelodau'r T&G.\nRoedd rhaid iddyn nhw eu cael er mwyn amddiffyn y busnes meddai'r rheolwyr.\nO hynny ymlaen roedd yna linell biced 24 awr y dydd o flaen mynedfa'r ffatri am ddwy flynedd ac wyth mis.\n"Lock out oedd o"\nMae Gerald Parry, cadeirydd cangen yr undeb oedd wedi gwneud 30 mlynedd yn y ffatri, yn mynnu nad streic oedd hi mewn gwirionedd ond cael eu cloi allan.\n"Lock out oedd o, 100 mlynedd i'r flwyddyn i Streic y Penrhyn, 'nath ddigwydd pum neu chwech milltir i ffwrdd o'r seit yna. Union yr un peth," meddai am y streic a barodd o 1900-1903.\n"Y ddwy streic hiraf sy' 'di bod yn y wlad 'ma a ddim yn bell o'i gilydd yn yr un ardal, drws nesa i'w gilydd jyst."\nCael eu cloi allan am wrthod derbyn amodau gwaith a mynnu hawl i undeb oedd y streicwyr hynny hefyd, ac roedd un o gyndeidiau Gerald yn un ohonyn nhw.\n"Roedd fy nhaid ochr Mam yn Streic y Penrhyn - roedd fy nhad a'n mam yn dod o deulu'r chwareli, un yn Bethesda a'r llall ochr arall yn Dorothea.\n"Roedd fy nhad, fy nhaid a'r teulu gyd yn undebwyr cryf i gyd yn hir yn ôl ac oedd yr hen go' wedi deud wrthan ni faint o bwysig ydi undeb a be' mae o wedi ei wneud i bobl fatha ni."\nEffaith y streic\n"I deuluoedd efo plant oedd hi'n anodd iawn... y peth cyntaf oedd rhaid inni feddwl am oedd rhein oedd efo plant," meddai John Davies.\n"Oedd o'n straen mawr achos oedd pawb yn poeni lle oedd y pres yn dod i gael bwyd a dillad a sgidiau i'r plant so oeddan nhw dan bwysau mawr 'de, ffraeo mawr efo rhai teuluoedd, rhai 'di cael lond bol a 'di cerddad allan a pethau felly.\n"Mi aeth 'na un neu ddau yn sâl oherwydd y stress."\n"Doedd o ddim yn amsar hawdd o bell ffordd," meddai Adrian oedd yn briod efo dwy ferch a morgais i'w dalu.\nRoedden nhw'n gallu dal i fynd ar gyflog ei wraig, cefnogaeth pobl yr ardal a'u cynilion am ychydig.\nOnd ddwy flynedd i fewn i'r streic roedd wedi dod i'r pen ar Adrian ac roedd yn rhaid iddo gael swydd; cafodd waith yn goruchwylio myfyrwyr NVQ a dysgu pobl sut i yrru tryciau fork-lift i gwmni newydd o'r enw Hyfforddiant Gwynedd.\nClwb cymdeithasol Maesgeirchen oedd un o'r grwpiau cyntaf i gynnal noson godi arian i'r streicwyr gan gasglu £400. Fe gododd hynny eu calonnau a chyn hir roedden nhw'n cael rhoddion ariannol gan grwpiau lleol a chymunedau dros y byd.\nGerald Parry ar y lein efo'r baneri o bob cwr o'r byd yn cynrychioli pob gwlad oedd wedi anfon arian neu gefnogaeth. Llun: Arwyn Roberts\nAethon nhw ar ofyn cwmnïau lleol a chael cefnogaeth a chyfraniadau bwyd.\nDoedd neb wedi clywed am fanciau bwyd bryd hynny ond dyna oedd yn cael ei weithredu ar y llinell biced meddai John.\n"Oedd gynnon ni restr o bwy oedd efo plant a faint oedd eu hoed nhw ac roeddan ni'n sortio rheiny allan gynta.\n"Wedyn unwaith oedd rheiny wedi cael eu bwyd oedd pobl oedd jyst yn ŵr a gwraig neu'n byw ar ben ei hun yn cael beth oedd dros ben.\n"Ond mi roedd o reit anodd. Oedd pobl wedi arfer cael cyflog da bob wythnos neu bob mis wedyn mwya sydyn doedd na'm byd yna ond y biliau yn dal i ddŵad."\nBwyd yn cyrraedd gan weithwyr marchnad o Lundain, Nadolig 2002. Llun: Arwyn Roberts\nRoedd John, Gerald ac Adrian ymhlith criw fu'n teithio'r wlad i geisio codi arian ac ymwybyddiaeth ac yn sgil hynny fe gawson nhw anrheg arbennig ar eu hail Nadolig ar streic - daeth gweithwyr marchnad Covent Garden a Smithfield â lori fawr o Lundain yn llawn bwyd i'r picedwyr.\n"Roedd ei llond hi o dyrcis, vegetables, bob math o bethau; bob peth oeddat ti isho i Dolig. Nath hwnna achub y Dolig," meddai John.\nYn ogystal â haelioni dieithriaid cafodd y streicwyr eu synnu gan roddion unigolion a chymunedau lleol hefyd.\nCadw'r cŵl a dylanwad 'Tomi'\nUn o ffigyrau amlycaf y streic oedd Tom Jones, trefnydd rhanbarthol y T&G, a fu farw yn 2012.\nRoedd yn allweddol o ran sicrhau bod undebwyr y ffatri yn dilyn y ddeddf a ddim yn gwneud unrhyw beth i beryglu cyfreithlondeb y streic, ac felly eu gobeithion o ennill eu hachos.\n"Oedd Tomi yn pwysleisio i ni bod rhaid i ni fod yn fwy gwyn na gwyn, achos roedd Smith yn benderfynol," meddai Gerald.\n"Rwbath fysan ni'n 'neud o'i le, fysa hi'n mynd yn ddrwg.\n"Felly roedd rhaid inni beidio gwneud dim byd yn rong a chwarae i'w ddwylo.\n"Oeddan ni'n gwybod mai ni oedd yn iawn."\nCafodd y streicwyr gefnogaeth yr holl ffordd gan undeb T&G yn ganolog a'u harweinydd Bill Morris.\nOnd pe bae nhw wedi cerdded allan mewn gwylltineb byddai hi'n streic answyddogol a fyddai ganddyn nhw ddim achos.\nTom Jones a Bill Morris, arweinydd y T&G mewn rali. Llun: Arwyn Roberts\n"Gathon ni goblyn o job cadw'r hogiau oedd wedi bwcio holidês rhag cerdded allan. Dyma Tomi yn deud 'Dachi ddim yn mynd allan, neu ddowch chi byth yn ôl.'"\nO ddechrau'r streic roedd gweithwyr newydd wedi cael eu recriwtio. Roedd llawer o'r rhain yn ddynion ifanc, lleol, di-brofiad meddai'r streicwyr, ac yn rhan o dacteg i geisio eu cythruddo.\nYn ôl rheolwyr y ffatri roedden nhw'n cymryd y mesurau yma i amddiffyn y busnes a chadw'r cynhyrchu i fynd.\nAc yn sicr roedd angen gwaith yn yr ardal.\nErbyn heddiw, mae unrhyw ddicter tuag atyn nhw gan y picedwyr wedi ei leddfu gan amser.\n"Dwi'n nabod un neu ddau ond y peth ydi, doedd o ddim byd i 'neud efo nhw, stooges oeddan nhw yn cael eu iwsho.\n"Os oeddach chi'n gweld nhw allan yn dre, fysach chi just yn ignorio nhw, dydan ni ddim yn mynd i gael ffeit yn pyb neu mynd i gega.\nMae gan Adrian eiriau cryfach: "Mae'r Sais yn galw nhw yn scabs dydi? Dyna fo, os mai scabs ydyn nhw, scabs oedden nhw.\n"Mae'n by the by rŵan ond pan welai nhw, dwi jyst yn peidio cymryd sylw ohonyn nhw. Mae'r teimlad yn mynd yn llai ac yn llai bob blwyddyn ond pan mae rywun yn dod â fo i fyny, wel mae'r gwrychyn yn dechrau codi eto 'de, ond dyna fo."\nBywyd ar y lein\nUn rhodd annisgwyl gafwyd oedd carafán wnaeth drawsnewid bywyd ar y lein i'r picedwyr oedd yn sefyll ddydd a nos ym mob tywydd ar y llinell.\nY streicwyr yn y garafan enwog ar flaen rhifyn cyntaf papur bro Caernarfon, Papur Dre.\nRoedd eu lloches wedi dechrau ei bywyd fel darn o darpolin, yna un mwy cadarn o bren a sinc, ond roedd y glaw yn dal i ddod i fewn. Yna fe gawson nhw babell fawr dair llofft ar un pwynt.\n"Wedyn ddaru rywun stopio a deud 'ydach chi isho carafán bois?'," meddai John.\n"Oeddan ni'n meddwl mai jôc oedd o 'Ia, iawn medda' ni'!\n"Dwy awr wedyn oedd y garafan ma'n troi fyny ac ew oedd honna'n godsend, oeddan ni'n gallu gwneud bwyd a golchi llestri, ac roedd gynnon ni fatris ar gyfer teledu a radio.\n"Y diwrnod dwytha oedd y garafán yn mynd oedd na tua 20 ohonan ni wedi dod yna i glirio, ac ôl i'r garafan fynd o'n na oedd na dipyn ohonan ni efo dagrau yn ein ll'gada; oedd o fel colli ffrind - un o'r teulu yn mynd," cofia John Davies.\n"Tasa'r garafán yna wedi medru siarad fysa 'na storis difyr 'de!"\nDaeth bywyd y garafán enwog i ben ar lwyfan un o sioeau theatr Bara Caws oedd wedi ei defnyddio mewn drama am y streic.\nYn anffodus bu anffawd rhwng newid setiau, malwyd y garafán ac roedd rhaid ei sgrapio hi.\nY garafan yn mynd. Llun: Arwyn Roberts\nY Ferodo Hilton mae Adrian yn ei galw hi ac mae'n cofio un noson yn dda.\n"Oedd y camaraderie yn briliant. Oeddach chdi ar y picket line 'na ar [shifft] nos, tanllwyth o dân gen ti o flaen y garafán, dy gefn yn erbyn wal yn cysgodi oddi wrth y gwynt er mwyn cael c'nesrwydd ac mae 'na rywun yn gweiddi 'hoi!'\n"Arglwydd, dyma fi'n neidio allan o nghroen; oedd 'na rywun â'i ben dros y wal yn deud 'Sut ydach chi hogiau, 'dach chi'n iawn?' Oedd hyn tua dau o'r gloch yn y bore.\n"'Lle ti'n mynd?' medda ni wrtha fo. Oedd y boi yn lysh braf.\n"'Mynd i Sir Fôn am adra,' medda fo. 'Gen i lot o ffordd i gerdded.'\n"'Tyd i fewn,' meddai un o'r hogiau, 'ro i lifft i chdi adra'.\n"A roeson ni lifft iddo fo adra. Ryw dri neu bedwar diwrnod wedyn pwy ddaeth yn ôl yn ganol p'nawn ond hwn efo car a llond y bŵt o fwyd.\n"O'dd rwbath felna yn codi dy galon di de.\n"Ond felly oedd pawb yn g'neud i ni - briliant.\n"Fel oedd y streic yn mynd ymlaen, ffordd oedd pobl yn canu corn wrth basio a stopio i adael hwn off a rhoi rhein i chdi, oeddan ni'n gwybod bod y gefnogaeth yn gryf rownd y lle 'ma so ar y pryd roedden ni'n teimlo bod ni'n cael ein gwerthfawrogi."\nUn o'r nosweithiau oer ar y lein. Llun: Arwyn Roberts\nRoedd Louisa Roberts, Anti Lou, a'i bara brith enwog i'r picedwyr yn un wnaeth eu cadw i fynd. Llun: Arwyn Roberts\nUn o'r ralïau gynhaliwyd gyda chefnogwyr o bell ac agos. Llun Arwyn Roberts\nEnnill yr achos\nYn ôl y gyfraith roedd gweithwyr ar streic swyddogol yn cael aros allan am wyth wythnos heb gael eu diswyddo.\nPan ddaeth yr wyth wythnos i ben roedd hi'n ergyd i gael llythyr gan Craig Smith yn dweud eu bod wedi eu diswyddo.\nRoedd yr undeb yn dadlau iddyn nhw gael eu hatal rhag gweithio yn ystod y cyfnod hwnnw.\nTom Jones ar ysgwyddau Adrian Roberts a Ken Lewis gyda John Davies ar y chwith a Tony Cowell a Gerald Parry ar y dde yn dathlu'r canlyniad yng nghlwb pêl-droed Caernarfon. Llun: Arwyn Roberts\nAethon nhw i dribiwnlys cyflogaeth yn Lerpwl, gyda John Davies yn achos prawf ar ran yr holl weithwyr, a John Hendy QC yn eu cynrychioli.\nMae Hendy yn arbenigwr ar achosion cyflogaeth a llwyddodd i ddangos bwriad y rheolwyr i ddiswyddo o'r dechrau; 14 Tachwedd 2002 roedd dathlu mawr pan glywodd y gweithwyr eu bod wedi ennill yr achos.\nRoedd ennill yr achos yn fuddugoliaeth o ran egwyddor, ond chafodd y gweithwyr mo'u swyddi yn ôl a wnaeth Craig Smith ddim talu ceiniog o iawndal iddyn nhw.\nI ddechrau dywedodd y byddai'n apelio, yna dywedodd bod y busnes wedi mynd i'r wal a daeth â'r cwmni i ben.\nO fewn wythnosau roedd cwmni newydd wedi ei sefydlu o'r enw Dynamex Friction oedd yn talu rhent am y safle i Craig Smith ac yn ôl adroddiad gan y BBC prynodd Mr Smith randdaliadau yn y cwmni hwnnw yn ddiweddarach.\nAr ôl gadael Caernarfon, sefydlodd Craig Smith gwmni Ferotec Friction ym Maes Glas, Sir y Fflint.\nRhoddodd y streicwyr y gorau i'r linell biced fis Rhagfyr 2003.\nFe gafodd y streicwyr iawndal gan y wladwriaeth, ddaeth i gyfanswm o £750,000 - "bare minimum" ar ôl ei rannu rhwng pawb, meddai Adrian Roberts - ond roedden nhw wedi rhoi'r gorau i obeithio am iawndal gan Smith erbyn 2010.\nRoedden nhw hefyd yn dweud eu bod wedi cael addewid y byddai eu hachos yn sbardun i'r llywodraeth newid y ddeddf wyth wythnos er mwyn ei gwneud yn anoddach i gyflogwyr roi'r sac i weithwyr ar ôl diwedd y cyfnod streicio swyddogol.\nMae'n nhw'n chwerw na ddigwyddodd hynny.\nBywyd ar ôl y streic\nYn eu 50au pan orffennodd y streic cafodd nifer o'r streicwyr drafferth cael hyd i waith.\nRoedd John yn ddi-waith am ddwy flynedd nes i sgwrs ar y stryd am Formula 1 gyda dau gyn gydweithiwr arwain at y syniad o agor Canolfan Gartio Dan Do.\nBu John a'r tîm yn rhedeg y busnes am 12 mlynedd cyn i'r meddyg ei rybuddio i roi'r gorau iddi ar ôl iddo gael dau drawiad ar y galon.\nHeddiw fe gewch chi hyd i John ar benwythnosau ym mynwent Llanbeblig gyda chriw o wirfoddolwyr eraill yn clirio'r coed a'r mieri sydd wedi tyfu dros y cerrig beddi wedi blynyddoedd o esgeulustod\nWrth iddo rwygo tyfiant blynyddoedd oddi ar y beddi mae'n darganfod mwy a mwy am hanes cymdeithasol y dref wedi ei gofnodi ar y cerrig beddi; cymaint o deuluoedd yn colli babanod a phlant, pobl yn marw yn ifanc o afiechydon, tlodi a gwaith caled, llanciau wedi eu lladd mewn rhyfel.\nWrth ddarllen enwau a dyddiau mae'n teimlo bod pobl wedi anghofio faint mae ein cyndeidiau a neiniau wedi brwydro i gael pethau fel y gwasanaeth iechyd a hawliau gweithwyr.\nAc mae'n gweld mor fregus yw'r pethau rydyn ni'n eu cymryd yn ganiataol.\nUgain mlynedd yn ôl yr un egwyddor oedd ar flaen ei feddwl pan aeth ar streic gydag undeb y T&G.\nMae Gerald newydd ymuno â'r criw sy'n clirio'r fynwent hefyd. Ar ôl y streic cafodd swydd yn y diwedd fel warden yng Ngholeg Glynllifon.\n"Ffantastic o job, 'swn i'n gallu troi'r cloc yn ôl 'swn i ddim wedi mynd i Ferodo 'swn i wedi mynd i Glynllifon i weithio."\nMae Gerald hefyd wedi bod yn gynghorydd tref ac yn gynghorydd sir Gwynedd.\nBellach ar ei bensiwn - yn ffodus roedd hwnnw yn ddiogel - mae'n treulio ei amser yn chwarae golff, darllen, mynydda a pan fydd yn gallu, teithio. Mae wrthi'n trefnu taith i fynydda a thrip golff i Iwerddon.\n"Dwi'n licio jympio yn y car a mynd, dwi 'di bod i'r Himalaias, gen i fascination efo ynysoedd, dwi 'di bod yn yr Isle of Mann, Isle of White, dwi 'di bod yn yr Outer Hebrides, dwi'n licio trafaelio lot."\nI'w brofi mae'r byd meddai Gerald, nid i'w weld ar y teledu neu ddarllen amdano mewn llyfr.\nRai blynyddoedd yn ôl cafodd Adrian waith gyda'r cyngor yn gofalu am safleoedd teithwyr Gwynedd.\n"Coelia di fi mae 'na gymeriadau yna - ond ches i ddim traffarth," meddai.\nNewydd ymddeol fis Mawrth 2020 mae Adrian - yn syth i mewn i'r cyfnod clo - felly dydi o ddim wedi cael cyfle i wneud unrhyw gynlluniau mawr.\n"Mae'r wraig yn rhoi lot o waith imi! Dwi jyst cymryd hi'n dow-dow, mynd am dro, hynny fedri 'di efo'r feirys yma.\n"Ma'i reit ddistaw, dwi'n methu'r craic efo'r hogiau 'de."\nMae John yn credu fod y sefyllfa roedden nhw'n rhybuddio amdano 20 mlynedd yn ôl, bellach yn realiti.\nMae'n pryderu am ddiffyg gwaith a buddsoddi yng ngogledd Cymru.\nMae Gerald yn credu bod pobl yn anghofio am y slogan oedd ar eu baner, 'Mewn undeb mae nerth', nes ei bod hi'n rhy hwyr.\n"Yn anffodus, dydi pobl ddim ond isho dod at ei gilydd a cwffio pan mae petha'n ddrwg, ond dydyn nhw ddim yn joinio undeb, mynd yn complacent mae pobl.\n"Maen nhw'n dod at ei gilydd a helpu ei gilydd ddim ond pan mae 'na greisus... human nature ydi o."\n"Y teimlad mwyaf wrth edrych nôl," meddai Adrian, "ydy bod rhaid i ni wneud be' wnaethon ni achos oedd ein terms and conditions ni yn sacrosanct.\n"Oeddan ni 'di cwffio yn galad dros y blynyddoedd i gael rheiny a doedd hwn ddim yn cael y cyfle i ddod yna riding rough shot, fel ma'r Sais yn ddeud, dros be' oeddan ni'n trio'i 'neud, jyst er mwyn safio ychydig bach o bres.\n"Dyna'r cwbl oedd o."\nYn ôl cofnodion Tŷ'r Cwmniau mae Craig Smith bellach yn 81 mlwydd oed ac mae un cyfeiriad iddo yn Connecticut, UDA.\nErs 2016 mae wedi ymddeol o'i rôl fel ysgrifennydd cwmni Ferotec Friction, ac fel cyfarwyddwr TBA Electro Conductive Products Ltd ers 2017 gan drosglwyddo'r awenau i Bradley Smith.\nMae mieri a chwyn wedi tyfu dros hen safle Friction Dynamics a gwylanod wedi ymgartrefu'n haid fawr ar do tonnog y ffatri sydd bellach yn adfail. Y sôn ydi bod cynlluniau i droi'r safle yn bentref gwyliau.\nCynhyrchu: Elin Meredith\nHawlfraint lluniau: BBC, Arwyn Roberts, Richard Outram, Llyfrgell Genedlaethol Cymru


Arian i Fadagascar – Arian i Fadagascar\nTra bod Madagascar yn enwog am ei hanifeiliaid a’i phlanhigion rhyfeddol, mae’n wlad mewn argyfwng. Ar ôl degawdau o anhrefn economaidd, mae lefelau incwm, gofal iechyd ac addysg ymhlith yr isaf yn y byd, tra bod cynnydd mewn poblogaeth yn rhoi pwysau anferth ar goedwigoedd glaw gwerthfawr.\nEr mwyn ymateb i’r trychineb cymdeithasol ac amgylcheddol hwn, cafodd Arian i Fadagascar ei sefydlu gan wirfoddolwyr a oedd yn dychwelyd o’r wlad ac yn awyddus i gyllido atebion lleol ac i alluogi’r Malagasy eu hunain i gymryd gafael ar eu dyfodol. Ers hynny, rydym wedi codi mwy na dwy filiwn o bunnoedd.\nMae ein prosiectau’n mynd i’r afael â llawer o’r problemau allweddol sy’n wynebu Madagascar heddiw: sicrwydd bwyd, colli bio-amrywiaeth, iechyd gwael a thlodi eithafol. Byddwn hefyd yn ymateb i argyfyngau – o liniaru effaith seiclonau i raglenni bwyd ar gyfer plant y stryd a’u teuluoedd. Gydag adnoddau cymharol fychan, rydym wedi creu rhestr o lwyddiannau yr ydym ni, ein cefnogwyr a’n partneriaid Malagasy’n falch ohono.\nMae Arian i Fadagascar yn cael ei redeg gan dîm o ddeuddeg o bobl – tri ar ddeg o ymddiriedolwyr di-dâl ac tri o weithiwr datblygu sy’n derbyn cyflog. Maen nhw’n ganolog i’r gwaith o gyflawni prif nod yr elusen: sicrhau bod cymaint o arian â phosib yn mynd i gefnogi prosiectau arloesol, cynaliadwy ym Madagascar, a’r rheiny’n cael eu harwain gan bobl leol. Y tîm hwn sy’n gyfrifol am asesu dichonoldeb y ceisiadau y byddwn ni’n eu derbyn gan ein partneriaid Malagasy, am glustnodi cyllid a gwirio canlyniadau’r prosiectau ar eu diwedd.


P'un a ydych yn ysgol gynradd, ysgol uwchradd, yn addysgu gartref, mewn meithrinfa neu grŵp cymunedol, cofrestrwch i gael eich pecyn digidol am ddim yma.\nYn y digwyddiadd yma bydd Llysgenhadon STEM yn dangos gweithgaredd mathemategol byr ac yn egluro sut mae mathemateg yn ddefnyddiol yn eu gwaith.\nMae Cystadleuaeth y Big Bang wedi'i hymestyn ar gyfer ceisiadau!\nYdy'ch myfyrwyr neu'ch plentyn wedi creu prosiect yn ymwneud â gwyddoniaeth neu beirianneg? Peidiwch â cholli’r cyfle olaf i gystadlu yng nghystadleuaeth STEM orau’r DU ar gyfer pobl ifanc. Dathlwch eu gwaith - cyfle delfrydol i gael adborth gan arbenigwyr, ennill gwobrau anhygoel a chael profiad gwych i roi ar geisiadau UCAS neu CVs yn y dyfodol.\nDoes dim ots a yw eisoes wedi’i gynnwys mewn cystadleuaeth arall, beth am roi cyfle arall iddo lwyddo?\nDyddiad cau 4 Ebrill 5pm.


Trosi Gwlad yr Iâ Crone I Yen\nData cyfraddau cyfnewid y Cenhedloedd Unedig ar 04/08/2020 18:34\nGwlad yr Iâ Crone I Yen trosi. Gwlad yr Iâ Crone pris yn Yen heddiw ar y farchnad cyfnewid arian cyfred.\n10 Gwlad yr Iâ Crone = 7.80 Yen\nMae'r newid yn y gyfradd gyfnewid o Gwlad yr Iâ Crone i Yen yn digwydd unwaith y dydd. Yn dangos gwerth cyfartalog trosi Gwlad yr Iâ Crone yn Yen. Mae gwybodaeth am y gyfradd gyfnewid yn gyfeirnod. Mae 1 Gwlad yr Iâ Crone bellach yn 0.78 Yen. Heddiw mae Gwlad yr Iâ Crone yn codi i Yen. Ar gyfer 1 Gwlad yr Iâ Crone nawr mae angen i chi dalu 0.78 Yen.\nCyfradd cyfnewid Gwlad yr Iâ Crone I Yen\nWythnos yn ôl, gellid gwerthu Gwlad yr Iâ Crone am 0 Yen. Dair blynedd yn ôl, gellid prynu Gwlad yr Iâ Crone ar gyfer 1.04 Yen. Ddeng mlynedd yn ôl, gellid gwerthu Gwlad yr Iâ Crone ar gyfer 0.86 0 Yen. 0% yr wythnos - y newid yng nghyfradd cyfnewid Gwlad yr Iâ Crone. -0.32% - newid yng nghyfradd cyfnewid Gwlad yr Iâ Crone i Yen y mis. Dros y flwyddyn, newidiodd Gwlad yr Iâ Crone i Yen cyfradd cyfnewid gan -9.64%.\nCyfradd cyfnewid Gwlad yr Iâ Crone (ISK) I Yen (JPY) Yn byw ar farchnad cyfnewid Forex\nTrawsnewidydd arian cyfred Gwlad yr Iâ Crone Yen\nGwlad yr Iâ Crone (ISK) I Yen (JPY)\n10 Gwlad yr Iâ Crone 7.80 Yen\n50 Gwlad yr Iâ Crone 39.01 Yen\n100 Gwlad yr Iâ Crone 78.01 Yen\n250 Gwlad yr Iâ Crone 195.03 Yen\n500 Gwlad yr Iâ Crone 390.06 Yen\n1 000 Gwlad yr Iâ Crone 780.12 Yen\n2 500 Gwlad yr Iâ Crone 1 950.30 Yen\n5 000 Gwlad yr Iâ Crone 3 900.60 Yen\nHeddiw 10 ISK = 7.80 JPY. Trawsnewidydd arian heddiw yn rhoi 19.50 Yen ar gyfer 25 Gwlad yr Iâ Crone. Gallwch gyfnewid 50 Gwlad yr Iâ Crone am 39.01 Yen . Heddiw 100 ISK = 78.01 JPY. Heddiw, gellir gwerthu 195.03 Yen ar gyfer 250 Gwlad yr Iâ Crone. Heddiw, gellir cyfnewid 390.06 Yen am 500 Gwlad yr Iâ Crone.\nGwlad yr Iâ Crone I Yen Cyfradd cyfnewid\nGwlad yr Iâ Crone I Yen Hanes y gyfradd gyfnewid\nGwlad yr Iâ Crone a Yen symbolau a gwledydd arian\nGwlad yr Iâ Crone symbol arian, Gwlad yr Iâ Crone arwydd arian: kr. Gwlad yr Iâ Crone Wladwriaeth: Gwlad yr Iâ. Cod arian Gwlad yr Iâ Crone ISK. Gwlad yr Iâ Crone Coin: eyrir.


Big Blue Hole, Y Great Hole - Dinas Belize\nGogledd America Belize Dinas Belize\nCyfeiriad: Belize City, Belize;\nDyfnder: 124 m;\nDiamedr: 305 m;\nAgor: 24 awr y dydd.\nEfallai mai golwg fwyaf enwog Belize yw'r Great Blue Hole, twll enfawr yn y Môr Caribïaidd, wedi'i lenwi â dŵr. Mae twll glas mawr yng nghanol yr atoll "Lighthouse Reef", sy'n rhan o riff rwystr Belize , bron i gant cilometr o Ddinas Belize .\nMae'r ffenomen naturiol anhygoel hon yn drawiadol mewn harddwch oherwydd cyferbyniad: yn y llun uchod, mae twll glas Belize yn edrych fel cylch glas mawr ar wyneb golau glas y dŵr.\nY twll glas mawr mewn ffigurau\nNid twll glas mawr yw'r twll glas mwyaf dyfnaf yn y byd. Ei ddyfnder uchaf yw 124m (ar gyfer cymhariaeth, mae dyfnder y Deon twll Glas yn y Bahamas yn 202 m, dyfnder y Ddraig Draig yn yr Ynysoedd Paracel yw 300 m). Ac eto, gyda diamedr o 305 m, roedd hi'n haeddu yr hawl i gael ei alw'n "Big"!\nGwnaeth Jacques Yves Cousteau y twll glas enwog, pan archwiliodd ef ar ei long Calypso yn y 70au. Cousteau oedd yn astudio dyfnder y twll ac yn ei ddatgan yn un o'r llefydd gorau yn y byd ar gyfer deifio.\nTyllau glas mawr fel hoff le i wahanolwyr\nHeddiw, mae'r Great Hole Blue yn parhau i fod yn boblogaidd gyda chariadon deifio sgwba a snorkeling - i nofio o dan y dŵr gyda mwgwd a thiwb anadlu. Yma, cyn y diverswyr, mae harddwch unigryw'r coral yn agor. Yn yr ogofâu o dan y dŵr mae stalactitau a stalagmau o faint trawiadol. Yn y twll, gallwch hefyd ddod o hyd i rywogaethau pysgod difyr, gan gynnwys siarcod creigres, nannis siarcod a gruper mawr.\nGallwch gyrraedd y Great Blue Hole:\nar gychod modur o Ddinas Belize neu ddinas San Pedro ( Ambergris Caye Island i'r gogledd o'r twll);\nSiarter siarter Aer - er mwyn gweld y nodnod o'r awyr.\nYr amser gorau i ymweld â'r Great Blue Hole o fis Ionawr i fis Mai, fel yn ystod hydref yr haf gallwch fynd i'r tymor glawog. Dylai twristiaid hefyd wybod bod ffi o 80 o ddoleri Belize (oddeutu € 37.6) yn cael ei godi ar gyfer plymio a snorkelu yn Great Blue Hole.\nGwylfa Morol Gladden-Spit\nFferm Greenfly "Green Hills"\nGwarchodfa Natur Kokskombe\nEglwys Gadeiriol Sant Ioan\n15 anghysondebau rhyfedd mewn cartwnau na wnaethoch sylwi arnynt\nGemau rownd-y-cloc i gyn-gynghorwyr\nY cyfuniad o bapur wal yn y tu mewn\nBeth mae siwgr yn ei freuddwyd?\nLaws Gel 2016\nDatblygu rhinweddau corfforol\nSiacedi Eidalaidd Merched


Derbyn i Ddosbarth Derbyn mewn Ysgol Gynradd ar gyfer mis Medi 2020\nFe gewch chi wneud cais ar-lein am le Derbyn i’ch plentyn o 30 Medi 2019, gan ddefnyddio’r gwasanaeth Derbyn Ar-lein. Yr oll sydd ei angen arnoch yw eich cyfeiriad e-bost er mwyn gwneud cais ar-lein o’ch cyfrifiadur gartref, tabled neu ffôn symudol.\nTrwy ddangos eich cerdyn llyfrgell fe gewch chi ddefnyddio’r cyfleusterau yn Galw Wrecsam a Llyfrgell Wrecsam i wneud eich cais ar-lein. Os yw’n well gennych chi gwblhau ffurflen gais ar bapur, mae’r rhain ar gael gan Galw Wrecsam, 16 Stryt yr Arglwydd, Wrecsam, LL11 1LG.\nY dyddiad cau ar gyfer ceisiadau yw 22 Tachwedd 2019.\nBydd yn cymryd peth amser i gwblhau’r broses dyrannu lleoedd, ond byddwch yn cael eich hysbysu erbyn 16 Ebrill 2020 a yw eich plentyn wedi cael lle Derbyn yn eich dewis ysgol ai peidio.\nOs ydych chi’n dymuno apelio yn achos ysgol gymuned neu ysgol a reolir yn wirfoddol, dylech ysgrifennu at y Prif Swyddog Addysg ac Ymyrraeth Gynnar, Stryt y Lampint, Wrecsam, LL11 1AR. Yn achos ysgol Gatholig neu ysgol yr Eglwys yng Nghymru a gynorthwyir, dylid cyfeirio’r apêl at Glerc Llywodraethwyr yr ysgol. Nodir y cyfeiriadau perthnasol yn y ddogfen Canllaw Rhieni i Wasanaethau Addysg yn Wrecsam. Yn achos disgyblion â Datganiad, ymdrinir â’r broses hon gan y Swyddog Cefnogi Disgyblion, a leolir yn Stryt y Lampint a’r rhif cyswllt yw (01978) 298991.\nOs oes gan eich plentyn Ddatganiad o Anghenion Addysgol Arbennig / Cynllun Datblygu Unigol, bydd yr ALl yn gwneud ei orau i ganiatáu eich dewis o ysgol gynradd ond mae’n rhaid iddo sicrhau y gall yr ysgol fodloni anghenion eich plentyn hefyd. Pan dderbyniwn eich ffurflen, bydd swyddog yr Awdurdod Lleol yn ysgrifennu atoch ac mae’n bosibl y bydd modd trefnu cyfarfod i drafod addysg gynradd eich plentyn.\nRhwng 13 Medi 2019 i 21 Chwefror 2020\nfformat PDF 329Kb\nfformat PDF 1.4Mb


Mae Therapi Genynnau Firws Cysylltiedig Nofel Adeno (AAV) (FLT180a) Yn Cyflawni Lefelau Gweithgaredd FIX Arferol mewn Cleifion Hemoffilia B (HB) Difrifol (Astudiaeth B-AMAZE)\nTherapi genynnau yn prysur ddod yn un o'r triniaethau mwyaf addawol ar gyfer hemoffilia, gan fod y driniaeth gyfredol yn gofyn am oes o bigiadau neu arllwysiadau sy'n dechrau yn ystod plentyndod cynnar. Felly, addysg ar therapi genynnau, sydd i'w gael yn y Cymdeithas Ryngwladol ar Thrombosis a Haemostasis (ISTH), yn hanfodol i gleifion ddeall y broses a buddion y driniaeth hon.\nDeall Diogelwch ac Effeithlonrwydd Treialon Clinigol\nMae therapi genynnau yn defnyddio firws nad yw'n bathogenig ac yn ddiffyg dyblygu i amgodio ffactorau ceulo coll mewn cleifion â hemoffilia. Mae therapi genynnau ar gyfer hemoffilia yn defnyddio fector AAV fel system ddosbarthu. Mae gan fectorau fel hyn allu naturiol i fynd i mewn i gelloedd a darparu cyfarwyddiadau angenrheidiol i'r niwclews, sydd, ar gyfer cleifion â hemoffilia, yn arwain at gynhyrchu ffactor ceulo arferol.\nMae'r astudiaeth B-AMAZE a gyflwynwyd yng Nghynhadledd ISTH 2020 yn un o'r tri sy'n defnyddio genyn Ffactor IX sydd wedi'i addasu i gynyddu effeithlonrwydd wrth drosglwyddo. Y nod oedd pennu diogelwch ac effeithiolrwydd dos sengl o FLT180a mewn cleifion sy'n oedolion â hemoffilia. Roedd dyluniad y treial addasol yn caniatáu i'r tîm treial clinigol bennu'r dos gorau posibl o'r fector. Meini prawf gwaharddol pwysig ar gyfer yr astudiaeth oedd presenoldeb niwtraleiddio gwrthgyrff i'r fector.\nArweiniodd yr ystod dos a ddefnyddiwyd ar gyfer y ddau glaf cychwynnol at fynegiant o Ffactor IX ar lefelau ychydig yn is na'r ystod arferol. Fe wnaeth ychwanegu triniaethau gwrthimiwnedd proffylactig helpu i leihau adwaith niweidiol i'r fector.\nRoedd dyluniad y treial addasol yn caniatáu i ymchwilwyr reoli dosau ar gyfer cleifion dilynol yn yr astudiaeth. Fe roddodd gyfle iddyn nhw hefyd fesur faint o wrthimiwnydd i'w ddarparu. O ganlyniad, daeth y gweinidogion i'r casgliad y gall y driniaeth therapi genynnau gan ddefnyddio dos sengl o FLT180a ar y dos cywir arwain at fynegiant Ffactor IX o fewn ystodau arferol.\nPwysigrwydd Addysg Hemoffilia\nAddysg hemoffilia yn dysgu cleifion a'u teuluoedd am fuddion therapi genynnau, yn enwedig therapi genynnau fector firaol. Efallai y bydd fectorau firaol therapi genynnau yn allweddol i triniaeth hirhoedlog ar gyfer y cyflwr gydol oes hwn a allai fod yn farwol.\nYmchwil therapi genynnau o 2020 yn dangos y gallai'r driniaeth hon ganiatáu i gleifion â hemoffilia roi'r gorau i therapi amnewid ffactor. Yn ogystal, mae'n nodi bod cywiriad ffenoteip gwaedu yn bosibl. I bobl sy'n byw gyda hemoffilia, gallai therapi genynnau fod yn driniaeth sy'n newid bywyd.\nP. Chowdary1,2, S. Shapiro3, M. Makris4, G. Evans5, S. Boyce6, K. Sgyrsiau7, G. Dolan8, U. Reiss9, M. Phillips1, A. Riddell1, MR Peralta1, M. Quaye2, E. Tuddenham1, J. Krop10, G. Byr11, S. Kar11, A. Smith11, A. Nathwani1,2\n1Canolfan Haemoffilia a Thrombosis Katharine Dormandy, Ymddiriedolaeth Sefydledig GIG yr Ysbyty Rhydd Brenhinol, Llundain, y Deyrnas Unedig\n2Coleg Prifysgol Llundain, Llundain, y Deyrnas Unedig\n3Canolfan Haemoffilia a Thrombosis Rhydychen a Oxford NIHR BRC, Rhydychen, y Deyrnas Unedig\n4Prifysgol Sheffield, Sheffield, y Deyrnas Unedig\n5Ysbyty Caint a Chaergaint, Caergaint, y Deyrnas Unedig\n6Ysbyty Athrofaol Southampton, Southampton, y Deyrnas Unedig\n7Canolfan Gofal Cynhwysfawr Haemoffilia Newcastle, Newcastle, y Deyrnas Unedig\n8Ymddiriedolaeth Sefydledig GIG Guy's & St Thomas, Llundain, y Deyrnas Unedig\n9Ysbyty Ymchwil Plant St Jude, Memphis, Unol Daleithiau\n10Freeline, Boston, Unol Daleithiau\n11Freeline, Stevenage, y Deyrnas Unedig\nSTRWYTHUR FECTOR AC EFFEITHLONRWYDD TRAWSNEWID CAPSID\nDYLUNIO ASTUDIO ADDASOL\nMae'r ffigur hwn yn crynhoi cyfansoddiad y fector FLT180a (panel chwith) a'r vitro effeithlonrwydd trawsyrru'r capsid AAVS3 (panel ar y dde). Mae'r fector yn cynnwys capsid trofannol iau synthetig wedi'i ddylunio'n rhesymol (AAVS3), hyrwyddwr grymus penodol i'r afu gydag mewnosodiadau optimaidd, ac amrywiad Padua wedi'i optimeiddio gan godon o'r genyn FIX. Mewn diwylliant celloedd hepatocyte cynradd, mae'r capsid AAVS3 yn dangos effeithlonrwydd trawsgludiad sydd 4 gwaith yn fwy na'r capsid mwyaf effeithlon nesaf, AAV3.\nPrif amcan astudiaeth cam 180/1 FLT2a oedd asesu diogelwch ac effeithiolrwydd y fector mewn cleifion â hemoffilia B cymedrol i ddifrifol a dim clefyd yr afu na niwtraleiddio gwrthgyrff i'r capsid AAVS3. Er mwyn cyflawni'r lefelau mynegiant FIX targed o 70-150%, defnyddiwyd regimen dosio addasol (panel dde), gan ddechrau gyda 2 glaf ar y dos isaf o 4.5 x 1011 vg / kg ac addasu dosau dilynol i wneud y gorau o fynegiant FIX wrth leihau'r risg o thrombosis. Y 3 chlaf sydd wedi cael eu trwytho â dos olaf y treial, 9.75 x 1011 vg / kg, wedi cyflawni lefelau FIX o fewn yr ystod arferol.


Sut gallaf weithio i Estyn?\nMae Estyn yn cyflogi Arolygwyr Ei Mawrhydi (AEM) a staff sy’n gweithio yn y gwasanaethau corfforaethol. Darllen mwy >\nPwy yw’r Prif Arolygydd?\nTagiau: Swyddogaethau'r arolygwyr\nMeilyr Rowlands yw Prif Arolygydd Ei Mawrhydi dros Addysg a Hyfforddiant yng Nghymru. Darllenwch ei bywgraffiad. Darllen mwy >\nFaint o bobl sy’n gweithio i Estyn?\nTagiau: Amdanom niSwyddogaethau'r arolygwyr\nMae dros 100 o staff, gan gynnwys Arolygwyr Ei Mawrhydi (AEM), secondeion a staff y gwasanaethau corfforaethol. Am fwy o wybodaeth, gweler strwythur rheoli Estyn. Darllen mwy >\nFaint o’r gyllideb addysg y mae Estyn yn ei chael?\nTagiau: Amdanom ni\nFel pob corff yn y sector cyhoeddus, mae Estyn wedi cael profiad o doriadau yn y gyllideb dros yr ychydig flynyddoedd diwethaf. Ar gyfer blwyddyn ariannol 2017-2018, derbyniodd Estyn gyllideb Darllen mwy >\nI bwy y mae Estyn yn atebol?\nMae Estyn yn annibynnol ar Gynulliad Cenedlaethol Cymru, ond yn cael ei gyllid yn uniongyrchol gan Lywodraeth Cymru. Darllen mwy >\nPa ddeddfwriaeth sy’n rhoi pwerau arolygu i Estyn?\nMae Estyn yn cael cyllid gan Lywodraeth Cymru dan Adran 104 Deddf Llywodraeth Cymru 1998. Mae deddfwriaeth yn pennu penodiad, swyddogaethau a phwerau Prif Arolygydd Ei Mawrhydi dros Addysg a Darllen mwy >\nBle gallaf ddod o hyd i gyfeiriadau i swyddfa Estyn?\nMae ein prif swyddfa yng Nghaerdydd. Gallwch ddod o hyd i fap a chyfarwyddiadau yma. Darllen mwy >\nBeth mae Estyn yn ei olygu?\nMae Estyn yn air Cymraeg ac mae’n golygu ‘ymgyrraedd’, ‘ymestyn’ neu ‘ehangu’. Darllen mwy >\nMae Estyn yn arolygu ansawdd a safonau mewn darparwyr addysg a hyfforddiant yng Nghymru. Mae Estyn yn gyfrifol am arolygu: ysgolion a lleoliadau meithrin a gynhelir gan, neu sy’n cael eu Darllen mwy >


Pêl-droed, sut y trodd pethau allan yn y Caribî - Geofumadas\nTachwedd, 2008 Hamdden / ysbrydoliaeth, fideo\nWrth siarad am fenywod a brad, yr wythnos diwethaf daeth yr amheuaeth i ben yn y rhai sy'n mynd i'r cam nesaf o gymhwyso ar gyfer Cwpan y Byd yn ardal Gogledd, Canolbarth America a'r Caribî.\nO grŵp Costa Rican, cawsant hwy ac El Salvador y tocyn bron fel elusen oherwydd prin eu bod wedi cael achos cyfreithiol yn erbyn dau dîm Caribïaidd na wariodd llawer o goglais, i’r graddau y soniodd cyflwynydd teledu sy’n gwisgo calzonetas pinc mai grŵp o chwerthin\nTra yng ngrŵp yr Unol Daleithiau, fe basion nhw ynghyd â Trinidad a Tobago a oedd prin wedi cael y frwydr ar ran Guatemala na lwyddodd yn anffodus i sleifio ar ôl proses ansefydlog a oedd yn cynnwys ymhlith pethau eraill i anfon y cyfarwyddwyr technegol a fewnforiwyd i uffern. o Honduras\nRoedd yn y grŵp o Fecsico lle roedd yn anodd, oherwydd tynnodd Jamaica gryfder o ymysgaroedd cnau coco ac yn y gemau diwethaf fe ddechreuodd adlamu gan fygwth Honduras a Mecsico a arweiniodd y broses.\nYn y diwedd daeth y gogoniant o Honduras a lwyddodd i drechu Mecsico yn y gêm ddiwethaf, gan adael gyntaf yn y grŵp ac er bod y Tri hefyd yn mynd i'r rownd nesaf mae'r blas drwg bron cyn waethed â chael ei adael allan ... y balchder am y dewis Mae'n rhy dal i gael technegydd 4 miliwn yn chwarae'r jôc honno.\nFe wnaeth rhai Mecsiciaid syfrdanu gogoniant Honduras trwy grybwyll, fel y byddent wedi ennill Cwpan y Byd, ar ôl gwyliwch y fideo o’r golwr yn gofyn i’r ornest ddod i ben ... mae ESPN wedi sôn bod Mecsico hefyd yn brifo fel petai wedi colli Cwpan y Byd.\nAm y tro, y timau yw:\nBydd yn rhaid i'r rhain groesi'r unagon a fydd yn eu cadw'n brysur trwy'r flwyddyn nesaf, bydd y tri gorau yn gymwys ar gyfer pencampwriaeth y byd tra bydd y pedwerydd yn mynd i gêm ail gyfle i Dde America. Yma, gadawaf ichi restr o'r 6 cyntaf o'r deg diwrnod a fydd yn cael eu chwarae.\n-Mexico yw Mecsico\nGwladwriaethau Unedig ... anodd aros allan, er y gellir beio'r argyfwng economaidd hyd yn oed am nodau nad ydyn nhw'n eu cyrraedd.\n-Bydd timau Canol America yn ymladd y trydydd safle, o bosib Honduras a Costa Rica ... oni bai bod y Trinitecos yn gwneud un arall o'u dewiniaeth.\nFelly os yw Costa Rica yn drydydd, bydd unrhyw un o'r tri arall yn cael eu cau i fynd i'r côn deheuol lle na ddisgwylir llawer o bosibiliadau oherwydd gyda syndod Paraguay, dylid gadael timau o draddodiad allan.\nDim ffordd, i socar ... AH, ac fel y dywedasom y tro diwethaf, rwy'n dod â'r pwnc oherwydd ei fod yn rhan o'r hamdden sy'n ein difyrru. Gyda'r rhybudd bod trafodaethau am bêl-droed ... yn cael ei adael iddo i Atebion Yahoo.\nPost blaenorol«Blaenorol Mwy o broblemau gyda Manifold IMS\nPost nesaf Geofumadas, fy ochr artistignesaf »


Ensemble Cymru's Tots Music Morning in Pwllheli\n“Mi wnes i fwynhau’n wirioneddol gymryd rhan yn y gweithdy heddiw – roedd mor werth chweil gweld y plant yn rhyngweithio â’r gerddoriaeth.”\nCyraeddasom yn gynnar, gyda rhubanau, balŵns a theganau anwes, ac yn barod i addurno’r neuadd a gwneud y lle’n lliwgar ac yn gyffrous cyn i’r plant cyntaf gyrraedd. Pan gyraeddasant, gwahoddwyd teuluoedd i gymryd lle ar y llawr a chafodd y plant eitemau bach (sgarffiau, teganau a pheli), fel y gallent ddawnsio a chwarae i’r gerddoriaeth. Arweiniodd Sioned y grŵp trwy daith gerddorol, gan ddechrau â chân Helô, a oedd yn ffordd wych o ennyn diddordeb y plant bach yn y gerddoriaeth o’r cychwyn cyntaf.\nMeddai Siôn, myfyriwr ATM ar gyfer Ensemble Cymru:\n“Pleser o’r mwyaf oedd gweld y plant yn cymryd cymaint o ddiddordeb yn y gerddoriaeth ac yn mwynhau pob munud. Dywedwn i mai cân y byrlymau oedd fy hoff ran i; er fy mod wedi tyfu, roeddwn innau’n credu ei bod yn eithaf hudol!”\nYmddangosai’r teuluoedd fel pe baent hwythau’n dwlu ar ein bore cerddorol, a chafwyd ymatebion cadarnhaol oddi wrth bawb. Nododd rhai rhieni fod diffyg digwyddiadau ar gyfer y grŵp oedran hwn (0-3) yn yr ardal. O gofio hynny, rydym yn gobeithio y byddwn yn gallu cynnal mwy o Foreau Cerddorol i Blant yn y dyfodol!”\ngan Lucy Wilkins\nPrevious post: Ensemble Cymru i gadw sŵn yn Galeri yr haf hwn\nNext post: Y sesiynau ‘cyflwyno’: Dewch i gwrdd â Katka…


CAFC - Sioe Frenhinol Cymru – 50 mlynedd mewn lluniau\nWedi’i argraffu mewn lliw llawn a gyda mwy na 170 o ffotograffau, bydd y llyfr yn cael ei lansio ac ar werth yn y sioe pedwar diwrnod (Gorffennaf 22-25) a’r arwyddion cynnar yw y bydd galw poblogaidd am gopïau.\nMae’r cynnwys wedi’i rannu’n bum degawd yr hanner canrif ddiwethaf ers i Sioe Frenhinol Cymru leoli yn Llanelwedd, wedi iddi symud cyn hynny i 37 o wahanol safleoedd ledled Cymru.\nMae rhai ffotograffau’n dangos y caeau agored, y llwybrau mwdlyd, y cytiau parod a’r pebyll cynfas a oedd yn bodoli yn nechrau’r 1960au ac mae eraill yn darlunio maes sioe tra datblygedig heddiw, ased sy’n cynrychioli buddsoddiad o £14m gan CAFC, y mae llawer o bobl Cymru wedi cyfrannu ato trwy gronfa sir nawdd unigryw y gymdeithas.\nMae ffotograffau hefyd o rai o aelodau arloesol y gymdeithas a wnaeth y penderfyniad, dewr ar y pryd, i newid y sioe o’i hymdeithio peripatetig ar hyd a lled Cymru i fodolaeth barhaol yn Llanelwedd. Trwy’r ffotograffau, bydd llawer o ddarllenwyr yn cael eu hatgoffa hefyd o’r hwyl a’r pleser a ddaw’r sioe i filoedd o’i mynychwyr. Peidiwch â synnu o weld eich hun yn ymddangos ar rai o’r tudalennau!\nBydd y llyfr ar werth mewn sawl man ar faes y sioe (pris £9.99), yn cynnwys siop y gymdeithas yng nghefn yr Eisteddle.\nPeidiwch â cholli’r cyfle i brynu copi.


Sgwrsio Yr Is-adran Rangpur. Sgwrsio am ddim gyda dieithryn ar hap yn syth o Yr Is-adran Rangpur.\nChatroulette Yr Is-adran Rangpur\nCroeso i Chatroulette Yr Is-adran RangpurCyswllt i berson aleatory unrhyw le yn y byd. Gyda Chatroulette Yr Is-adran Rangpur gallwch ddewis rhwng yr opsiynau canlynol:- Sgwrs am ddim gyda phob math o bobl o Yr Is-adran Rangpur. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Yr Is-adran Rangpur:


Datganiad Ysgrifenedig: Profi cysylltiadau agos (10 Mawrth 2021) | LLYW.CYMRU\nDatganiad Ysgrifenedig: Profi cysylltiadau agos\nMae strategaeth brofi Llywodraeth Cymru yn amlinellu ein prif flaenoriaethau.\nUn o’r blaenoriaethau hynny yw ‘profi i ddarganfod’: adnabod ac ynysu achosion o COVID-19 yn y gymuned i leihau trosglwyddiad yr haint, cefnogi’r broses olrhain cysylltiadau ac arafu neu atal lledaeniad y clefyd. Mae lleihau cyffredinrwydd yr haint yn y gymuned yn lleihau nifer yr heintiadau difrifol, yn diogelu unigolion agored i niwed, yn diogelu’r GIG, ac yn lleihau nifer y marwolaethau.\nHyd yma, rydym wedi annog pawb â symptomau COVID-19 i gael prawf. Fel rhan o’n gwaith parhaus o dan y cynllun Profi Olrhain Diogelu i ddarganfod ac atal trosglwyddiad, rydw i heddiw wedi cytuno i ehangu’r cynnig am brawf i gysylltiadau agos pobl sydd wedi cael canlyniad positif i brawf y coronafeirws. Bydd timau Profi Olrhain Diogelu yn gofyn i gysylltiadau agos wneud prawf wrth iddynt ddechrau ar eu cyfnod hunanynysu ac eto ar ddiwrnod 8.\nMae profi cysylltiadau asymptomatig yn gyfle pellach i nodi mwy o achosion cyfeirio a’u cysylltiadau agos a fyddai fel arall ddim yn hysbys i dimau Profi Olrhain Diogelu, gan helpu i dorri’r gadwyn drosglwyddo yn bellach.\nNid yw gwneud prawf yn golygu nad oes angen hunanynysu. Os ydych wedi’ch nodi fel cyswllt, bydd dal angen i chi ynysu am y 10 diwrnod llawn hyd yn oed os bydd canlyniad y prawf yn negatif. Y rheswm am hyn yw oherwydd y gall gymryd hyd at 10 diwrnod neu fwy i’r symptomau ddatblygu, neu i’r feirws ymddangos yn eich system.


RCAHMW | Siop Newydd y Comisiwn Brenhinol\nCBHC / RCAHMW > Newyddion > Siop Newydd y Comisiwn Brenhinol\nSiop Newydd y Comisiwn Brenhinol\nMae ein siop ar-lein newydd yn gwneud prynu llyfrau’r Comisiwn Brenhinol yn haws byth. Mae ein holl lyfrau wedi’u rhestru yn ôl yr wyddor yn ein catalog a gellir eu prynu’n uniongyrchol gan Siop y Comisiwn Brenhinol. Mae pacio a phostio am ddim yn y DU. Mae’r teitlau’n cynnwys llawer o’n cyhoeddiadau cynharaf, yn enwedig yr Inventories o safleoedd hynafol a hanesyddol ym mhob sir. Mae llawer o’r Inventories hŷn clasurol bellach ar gael am ddim fel eLyfrau y gellir eu llwytho i lawr yn hawdd. Cyhoeddodd y Comisiwn Brenhinol ei lyfr thematig cyntaf, Houses of the Welsh Countryside, ym 1975, ac ers hynny rydym wedi cyhoeddi mwy na deg ar hugain o deitlau sy’n ymdrin â phob agwedd ar dreftadaeth Cymru. Mae ein catalog cyfan ar gael yn awr drwy ein Siop, ac mae teitlau sydd allan o brint ar gael fel eLyfrau.\nBydd disgowntiau hyrwyddol ar gael o bryd i’w gilydd, gan ddechrau gyda disgownt tymhorol ym mis Rhagfyr o 10% (NADOLIG2019). O Ddydd Llun 2 Rhagfyr hyd Ddydd Gwener 20 Rhagfyr rydym hefyd yn cynnig arbedion ychwanegol ar rai cyhoeddiadau, yn eu plith Pembrokeshire: Historic Landscapes from the Air am £19.95 (disgownt o £10) a Fields of Play: The Sporting Heritage of Wales am £9.95 (disgownt o £5).\nCroeso i’n siop newydd – Lawrlwythiadau\nMae defnyddio’r Siop yn hawdd. Rhowch eich eitemau yn y cart ac ewch i’r man talu. Yn y man talu, teipiwch y cod disgownt hyrwyddol (NADOLIG2019) i gael disgownt o 10% ar unwaith ar bopeth a brynwch, gan gynnwys stoc sydd wedi’i disgowntio.\nMwynhewch y siopa!


Newyddion - Shane: Beirniadu penderfyniad Gatland\nChwaraeodd Shane Williams ei gêm ddiwethaf i'r Llewod yn Ne Affrica yn 2009\nMae yna ddadlau wedi dechrau am y penderfyniad i alw Shane Williams i mewn i garfan rygbi'r Llewod ar gyfer y gêm ddydd Mawrth yn erbyn y Brumbies.\nCafodd cyn asgellwr y Gweilch a Chymru, a ymddeolodd o rygbi rhyngwladol yn 2011, ei alw i mewn oherwydd anafiadau i chwaraewyr eraill yn y garfan.\nOnd mae un sylwebydd rygbi wedi cyhuddo Warren Gatland o "fychanu'r ddelwedd o gael eich dewis i'r Llewod".\nDywedodd Gary Samuel - sylwebydd a chyn hyffordd Caerdydd - bod y penderfyniad yn un rhyfedd.\nAr raglen y Post Cyntaf ar BBC Radio Cymru fore Llun dywedodd Mr Samuel:\n"Yn bersonol rwy'n credu eu bod nhw wedi bychanu'r ddelwedd o gael eich dewis i'r Llewod.\n"Dywedodd Gatland ar ôl y Chwe Gwlad y bydde fe'n dewis chwaraewyr sydd wedi chwarae orau, a nawr mae e wedi mynd yn ôl ar ei air.\n"Beth am yr asgellwyr sydd wedi ymarfer yn galed a chwarae'n galed - beth maen nhw'n teimlo nawr yn gweld rhywun sydd heb chwarae rygbi rhyngwladol am bron ddwy flynedd yn cael ei ddewis o'u blaen nhw?"\nRoedd yr alwad wedi bod yn gryn syndod i Shane Williams ei hun fel y bu'n dweud wrth Gareth Charles yn Awstralia. Dywedodd:\n"Diwrnod yn ôl ro'n i'n aros i hedfan mas yma i weithio, a'r peth nesaf ma Rob Howley ar y ffôn yn gofyn i fi chwarae yn erbyn y Brumbies i'r Llewod.\n"O'n i byth yn meddwl y bydden i'n cael cyfle arall.\n"Dwi jyst yn meddwl am y gêm gyntaf - paratoi'n dda heno a gwneud yn siŵr mod i'n deall popeth er mwyn roi 100% ar y cae."\nOnd roedd Gary Samuel yn credu bod y penderfyniad yn dibrisio'r daith i'r Llewod, ac ychwanegodd:\n"Mae'n creu diddordeb a phenawdau papur newydd, ond a yw cyllid y Llewod wedi mynd i lawr cymaint fel bod dim digon o arian ar gael i hedfan rhywun mas yna?\n"Beth tase Shane yn seren y gêm yfory? Yw Gatland yn mynd i'w ddewis e ar gyfer y gêm brawf yn erbyn Awstralia ddydd Sadwrn?"\nBydd y Llewod yn herio'r ACT Brumbies yn Canberra ddydd Mawrth, ac fe fydd Warren Gatland yn enwi'r garfan ar gyfer y prawf cyntaf yn erbyn Awstralia fore Iau.


[ARCHIVED CONTENT] Asiantaeth Safonau Bwyd - Bwyta'n iach, teimio'n iach - Glanhau\nThis snapshot, taken on 16/11/2010, shows web content acquired for preservation by The National Archives. External links, forms and search may not work in archived websites and contact details are likely to be out of date. More about the UK Government Web Archive\n[Hepgor y gwe-lywio]\n[Map o'r wefan]\n[Cysylltu â ni]\n[Llywio heb lygoden]\n[Deiet iach ]\n[Cadw bwyd yn ddiogel]\nMae’n hanfodol cadw cegin lân er mwyn sicrhau fod bwyd yn ddiogel. Fel arall, gall bacteria dyfu a lledaenu.\nCyllyll, llwyau ac ati Dwylo\nMae’n bwysig iawn cadw arwynebau gwaith a byrddau torri yn lân gan eu bod nhw’n cyffwrdd â’r bwyd yr wyt ti’n mynd i’w fwyta. Os nad ydyn nhw’n gwbl lân, gallai bacteria ledaenu i fwyd a dy wneud di’n sâl.\nGolcha arwynebau gwaith bob tro cyn dechrau paratoi bwyd. Cer ati i lanhau arwyneb gwaith ar unwaith os wyt ti wedi colli unrhyw fwyd neu ddiod drosto.\nGolcha arwynebau gwaith yn drylwyr bob tro ar ôl i gig amrwd gyffwrdd â nhw, gan gynnwys dofednod, neu wyau amrwd. Paid byth â rhoi bwyd sy’n barod i’w fwyta, fel salad, bara neu ffrwythau, ar arwyneb gwaith neu fwrdd torri y mae cig amrwd wedi cyffwrdd ag ef, oni bai dy fod wedi’i olchi’n drylwyr yn gyntaf.\nOs oes gen ti beiriant golchi llestri, mae hyn yn ffordd effeithiol iawn i lanhau byrddau torri plastig. Gall peiriannau golchi llestri eu golchi ar dymheredd uchel iawn, sy’n lladd bacteria. Fel arall, golcha byrddau torri yn drylwyr gyda dŵr poeth a hylif golchi llestri.\nYn ddelfrydol, mae’n well cael byrddau torri ar wahân ar gyfer cig amrwd a bwyd sy’n barod i'w fwyta.\nMae cadachau budr, llaith yn lle perffaith i facteria luosogi. Felly mae’n bwysig iawn golchi cadachau a sbwnjis cegin yn rheolaidd a’u gadael i sychu cyn eu defnyddio eto.\nYn ddelfrydol, ceisia neilltuo gwahanol gadachau ar gyfer gwahanol dasgau. Er enghraifft, defnyddia un cadach i lanhau arwynebau gweithio ac un arall i olchi llestri. Mae hyn yn helpu i atal bacteria rhag lledaenu.\nOs wyt ti am ddewis yr opsiwn mwyaf diogel, gallet ti ddefnyddio lliain papur 'taflu i ffwrdd' i lanhau arwynebau gwaith a byrddau torri. Fel hyn, rwyt ti'n taflu’r tywel papur ar ôl ei ddefnyddio unwaith, felly mae'r tyweli hyn yn llai tebygol o ledaenu bacteria na chadachau yr wyt ti'n eu hailddefnyddio.\nGall llieiniau sychu llestri hefyd ledaenu bacteria, felly mae’n bwysig eu golchi’n rheolaidd a bod yn ofalus sut yr wyt ti'n eu defnyddio. Cofia, os byddi di'n sychu dy ddwylo ar liain sychu llestri ar ôl cyffwrdd â chig amrwd, bydd hyn yn lledaenu bacteria i’r lliain. Yna, os byddi di’n defnyddio’r lliain sychu llestri i sychu plât, bydd y bacteria’n lledaenu i’r plât.\nCyllyll, llwyau ac ati Mae’n bwysig cadw cyllyll, llwyau pren, spatulas, gefeiliau (tongs) ac ati’n lân er mwyn helpu i atal bacteria rhag lledaenu i fwyd. Mae’n arbennig o bwysig eu golchi’n drylwyr ar ôl eu defnyddio gyda chig amrwd, neu fel arall gallant ledaenu bacteria i fwyd arall. Os oes gen ti beiriant golchi llestri, mae'n ffordd effeithiol iawn i lanhau offer y gegin, gan fod peiriannau golchi llestri’n gallu golchi ar dymheredd uchel iawn, sy’n lladd bacteria. Fel arall, cer ati i'w golchi'n drylwyr gyda dŵr poeth a hylif golchi llestri.\nMae’n hawdd iawn i ddwylo ledaenu bacteria i bobman yn y gegin, gan ein bod ni’n cyffwrdd â chymaint o bethau, o fwyd i handlen yr oergell, o lieiniau i declynnau agor tuniau. Felly er mwyn cadw'r gegin yn lân mae angen i ti gadw dy ddwylo’n lân.\nGolcha dy ddwylo’n drylwyr gyda sebon a dŵr cynnes ar bob un o’r adegau hyn:\ncyn dechrau paratoi bwyd\nar ôl cyffwrdd â chig amrwd, gan gynnwys dofednod\nar ôl bod yn y toiled\nar ôl cyffwrdd â’r bin\nar ôl cyffwrdd ag anifeiliaid anwes\nSycha dy ddwylo’n drylwyr, gan eu bod nhw’n lledaenu bacteria’n fwy rhwydd os ydyn nhw'n wlyb. Yr opsiwn mwyaf diogel yw defnyddio llieiniau papur 'taflu i ffwrdd', neu fel arall defnyddia liain yr wyt ti'n ei ddefnyddio i sychu dwylo yn unig – nid dy ffedog neu liain sychu llestri.\nCadw bwyd yn ddiogel\tParatoi\nSiopa am fwyd\n“Alla i ailddefnyddio poteli dŵr plastig?\nMwy o gwestiynau am Storio a pharatoi\nCer i www.food.gov.uk am y newyddion a'r wybodaeth ddiweddaraf oddi wrth yr Asiantaeth Safonau Bwyd\n[Newid Gosodiadau Testun yn Unig]\n[Fersiwn graffeg o'r dudalen hon]


Amdano Cymru Masnach Deg - Fair Trade Wales\nMae Cymru Masnach Deg yn cefnogi, tyfu a hyrwyddo’r mudiad Masnach Deg yng Nghymru.\nErs 2009, rydym ni wedi ymgyrchu dros hawliau ffermwyr a chynhyrchwyr mewn gwledydd incwm isel a chanolig sydd fel arfer yn cael eu talu’n wael ac yn byw gydag effeithiau newid hinsawdd. Credwn y dylai pob ffermwr a gweithiwr, ble bynnag y maent yn byw yn y byd, dderbyn incwm byw.\nMae Cymru yn genedl fach, ond rydyn ni am chwarae ein rhan wrth greu byd gwell – yma a thu hwnt – ac yn 2008 daethom y Genedl Masnach Deg gyntaf yn y byd.\nPobl sy’n bwysig i ni, nid elw ac mae ein gweledigaeth ar gyfer byd cyfartal sy’n masnachu’n deg fel y gall pawb gynnal bywoliaeth weddus ac urddasol. Ein cenhadaeth yw gweithredu fel catalydd ar gyfer y mudiad yng Nghymru, ac ym mhopeth a wnawn, rydym yn ymdrechu i fod yn gefnogol, yn gydweithredol ac i alluogi.\nMae pobl yn ein hadnabod am ein gwybodaeth a’n barn arbenigol ynghylch Masnach Deg, cyfiawnder masnach a materion ehangach yn ymwneud â hawliau dynol, cynaliadwyedd a chydraddoldeb. Rydym yn gweithio gyda dau gorff Masnach Deg rhyngwladol – Masnach Deg Rhyngwladol a Sefydliad Masnach Deg y Byd – ac yn cefnogi dros 30 o grwpiau Masnach Deg gweithredol sy’n gweithio gyda chymunedau a sefydliadau lleol ledled Cymru. Gallwn hefyd gefnogi sefydliadau i fodloni saith Nod Llesiant y Ddeddf Llesiant Cenedlaethau’r Dyfodol (Cymru), darn arloesol o ddeddfwriaeth sy’n ei gwneud yn ofynnol i gyrff cyhoeddus weithio’n well gyda phobl, cymunedau a gyda’i gilydd, ac i atal problemau fel tlodi, anghydraddoldebau iechyd a newid hinsawdd.\nMae Cymru Masnach Deg yn gwmni bach wedi’i gyfyngu trwy warant, gyda dau aelod staff rhan-amser, gwirfoddolwyr a bwrdd o gyfarwyddwyr. Rydym yn bartner yn Hub Cymru Africa, ac yn rhan o Fudiad Cyfiawnder Masnach y DU. Ariennir Cymru Masnach Deg gan Lywodraeth Cymru trwy’r raglen Cymru ac Affrica.\nBeth rydyn ni’n gwneud\nMae gan Cymru Masnach Deg ran bwysig i’w chwarae wrth gefnogi twf y mudiad ledled Cymru a darparu cyfleoedd i gynhyrchwyr Masnach Deg yn rhyngwladol.\nRydym yn gweithio gyda dros 30 o gymunedau Masnach Deg, 200 o ysgolion, 18 awdurdod lleol ac wyth o fanwerthwyr Masnach Deg, ac yn cysylltu â grwpiau ffydd, prifysgolion a busnesau yng Nghymru bob blwyddyn. Rydym hefyd yn cydlynu ymgyrchoedd a digwyddiadau gan gynnwys Pythefnos Masnach Deg a theithiau cynhyrchwyr Masnach Deg yng Nghymru. Ni hefyd yw’r unig sefydliad Masnach Deg cenedlaethol yng Nghymru sy’n cynnig adnoddau cyfrwng Cymraeg ar gyfer Cymru gyfan.\nBeth hoffem ni gyflawni\nMae gan Cymru Masnach Deg tri phrif amcan; sydd i:\nGefnogi: Creu a chefnogi gweithredwyr\nDyfu: Creu partneriaethau a chynyddu cyfleoedd i’r eithaf\nHyrwyddo: Cynnal a gwella ymrwymiad Llywodraeth Cymru i hyrwyddo Cymru fel Cenedl Masnach Deg\nRydyn ni’n gwneud hyn oherwydd rydyn ni’n credu ei bod hi’n bwysig bod pob cynhyrchydd a chyflenwr yn derbyn incwm byw.\nPennaeth Cymru Masnach Deg\nMae Aileen wedi gweithio yn y sectorau elusen ac addysg, gyda sefydliadau sy’n canolbwyntio ar dlodi a grwpiau sydd wedi’u heithrio. Mae’n mwynhau gweithio ar ymgysylltiad cymunedol, ôl-effeithiau bargeinion byd-eang a blasu cynnyrch Masnach Deg newydd.\nHoff Gynnyrch Masnach Deg\nMae gan Kadun gefndir ym maes cyfathrebu, ac mae ganddo ddiddordeb mewn masnach, datblygu a chyfiawnder hinsawdd. Mae’n siaradwr Cymraeg balch, yn dysgu Sbaeneg ac ar hyn o bryd, mae’n astudio gradd MSc mewn Gwrthdaro, Diogelwch a Datblygu.\nCoffi- Ffa Jenipher’s Coffi\nYmchwilydd annibynnol ac awdur yw Lila y mae ei gyrfa wedi cynnwys newyddiaduraeth, gwleidyddiaeth a datblygiad rhyngwladol. Mae’n siarad Cymraeg, Gwyddeleg a Sbaeneg ac mae ganddi ddiddordeb arbennig mewn materion cydraddoldeb, datblygiad cynaliadwy a hanes gwleidyddol.\nHufen ia - Ben & Jerry’s Karamel Sutra\nMae gan Rita sawl blwyddyn o brofiad yn gweithio ar gynaladwyedd, gan ddod â chyfoeth o brofiad ar ddatblygiad polisi, rhwydweithio ac arwain camau gweithredu i gyflawni newid ar bolisïau datblygiad cynaliadwy yn y sectorau preifat, cyhoeddus a’r trydydd sector.\nOlew Olewydd ac Almonau Zaytoun\nGwnaeth Tamsin raddio gyda BA(Anrh.) mewn Athroniaeth ym 1996. Treuliodd sawl blwyddyn yn gweithio i fanciau amrywiol y stryd fawr cyn dychwelyd i’r brifysgol i wneud MSc mewn Busnes a TG. Ar hyn o bryd, mae Tamsin yn ystyried dysgu sut i fwyta tân a deifio yn yr awyr.\nPêl rygbi’r Bala (bach a maint llawn)\nMae gan Emma gefndir mewn ffermio, Gwyddorau Bwyd a’r diwydiant bwyd, ac ar hyn o bryd mae’n gweithio yn FareShare. Ar ôl treulio amser yn gweithio ar ffermydd yn Ne’r India a Sbaen, mae’n gwerthfawrogi caledi ffermio ac mae am hyrwyddo cymdeithas fwy cydradd a thecach.\nTony’s Chocolonely (yn benodol dark chocolate almond sea salt)\nArbenigwr cynaladwyedd yw Natalie gyda thros 20 o flynyddoedd o brofiad. Ar hyn o bryd mae’n gweithio gyda Thrafnidiaeth i Gymru, ac mae hefyd yn bartner mewn cwmni arlwyo feganaidd. Mae Natalie yn frwd dros Fasnach Deg, wedi iddi sefydlu ac ennill statws ar gyfer Grŵp Masnach Deg Castell-nedd Port Talbot.\nRheolwr Diwylliannol llawrydd yn y celfyddydau a’r sector creadigol yw Elen, ac mae’n canolbwyntio ar brosiectau sy’n ysbrydoli dysgu a chreadigrwydd drwy deithiau cyfnewid rhyngwladol a phrofiadau diwylliannol. Dechreuodd ei diddordeb ym Masnach Deg Cymru fel gwirfoddolwr yn 2011.\nSiocled Llaeth Tywyll Pretzel a Thaffi Tony Chocolonely’s\nGwnaeth Jeff Williams astudio diwinyddiaeth a gwnaeth weithio fel Gweinidog cyn ymuno â Chymorth Cristnogol, lle death yn Bennaeth, gan weithio gyda’r sefydliad mewn deunaw o wledydd, ac roedd yn weithgar ar glymbleidiau Cymru yn ymgyrchu dros gyfiawnder byd-eang.


Bardd Coronog yn enwi trên y ’Steddfod - North Wales Live\nBardd Coronog yn enwi trên y ’Steddfod\nROEDD 4 Awst 1987 yn ddiwrnod braf, ac wrth i’r prynhawn ddirwyn i ben, roedd cyffro mawr yng ngorsaf drenau Porthmadog.\nROEDD 4 Awst 1987 yn ddiwrnod braf, ac wrth i’r prynhawn ddirwyn i ben, roedd cyffro mawr yng ngorsaf drenau Porthmadog. Gyda’r Eisteddfod Genedlaethol yn cael ei chynnal yn y dref am y tro cyntaf ers dros ganrif, roedd yr ymweliad yn gyfle i ddathlu ym mhob ffordd ac ym mhob maes.\nWrth i’r cloc agosau at 6 0’r gloch, dechreuodd seremoni arbennig iawn yn yr orsaf drenau wrth i enw ar blac hardd ar ochr injan 37 429 gael ei ddadorchuddio. A’r enw – Eisteddfod Genedlaethol, wrth gwrs.\nBu Gwenllian Carr, pennaeth cyfathrebu’r Eisteddfod Genedlaethol yn ceisio canfod beth oedd tynged yr injan, ac yn bwysicach efallai, y plac gyda’r enw Eisteddfod Genedlaethol arno.\nYn rhan o’r dathlu y diwrnod hwnnw ym 1987 yr oedd yr Aelod Seneddol lleol, Dafydd Elis-Thomas, a gydag ef yr oedd John Gruffydd Jones, a oedd wedi ennill Coron yr Eisteddfod ym Mhorthmadog yr wythnos honno. Yn gwisgo’i Goron a’r clogyn seremonïol, roedd y Prifardd yn cymryd rhan yn ei ddigwyddiad swyddogol cyntaf fel y Bardd Coronog.\nRoedd cwmni British Rail wedi rhedeg trenau arbennig i’r Eisteddfod yn ystod yr wythnos a’r seremoni hon oedd yr uchafbwynt i lawer, gan gynnwys y rheini sy’n mwynhau dilyn hynt a helynt injans ym mhob cwr o’r wlad. Roedd cyfnod yr injans traddodiadol yn dechrau dirwyn i ben wrth i’r genhedlaeth nesaf o drenau ‘Sprinter’ ymddangos ar fwy a mwy reilffyrdd ein gwlad, felly roedd y seremoni o enwi’r injan hon ar ôl un o wyliau celfyddydol mwyaf y byd yn symbolaidd iawn.\nAdeiladwyd yr injan 100 tunnell rhwng 1964 a 1965, a gallai deithio ar gyflymder o hyd at 80 m.y.a. Cychwynnodd ei gwasanaeth ar 28 Awst 1965 a’i chartref cyntaf oedd cwt injans Treganna Caerdydd.\nRai blynyddoedd ar ôl yr Eisteddfod ym Mhorthmadog, fe symudwyd yr injan i’r sector cario llwythi, ac fe’i hail-beintiwyd yn ei lliwiau gwreiddol. Ond mae’n rhaid mai cyfnod byr yn unig a dreuliodd yr injan yn cario llwythi, gan ei bod wedi dychwelyd i waith teithwyr erbyn 1993 yn teithio’n rheolaidd ar hyd arfordir y gogledd gan gludo teithwyr am y tro olaf ddiwedd 2000.\nDdeng mlynedd yn ddiweddarach ym mis Rhagfyr y llynedd cyhoeddodd gwefan North Wales Coast Railway erthygl gan ‘Dave Trains’ gyrrwr olaf yr injan, a fu’n hel atgofion am ei gyfnod wrth ei llyw, ac am ei thaith olaf ar 30 Rhagfyr 2000 pan roddwyd y gorau i ddefnyddio injans dosbarth 37 i gludo teithwyr ar hyd arfordir y gogledd.\nMeddai: “Roedd 30 Rhagfyr 2000 yn ddiwrnod oer gyda blanced o eira. I mi a nifer o gefnogwyr eraill y byd trenau roedd hefyd yn ddiwrnod trist ar hyd arfordir Gogledd Cymru, gyda’r daith swyddogol olaf gan injan dosbarth 37 yn rhedeg gwasanaeth teithwyr rheolaidd.”\nMae’n disgrifio’r daith ar draws y gogledd gan gyrraedd yr orsaf olaf ar y tir mawr, “Bangor am 15:16 – cyfle arall i dynnu lluniau a rydan ni’n cymryd ein hamser y tro hwn wrth i’r chwiban gael ei chwythu a’r giard yn camu’n ôl a blaen yn cau’r drysau. “Rydan ni’n hwyr,” meddai. “Dim ots” meddwn innau. “Dydi amser ddim yn cyfrif wrth greu hanes.”\nI ffwrdd â ni gyda ffenest y cab ar agor, un rhuad olaf wrth i ni fynd drwy dwnnel Belmont dros y bont ac i ffwrdd â ni allan o afael y cyfyngiad cyflymder o 40 m.y.a.\n“Rydan ni’n cyrraedd platform rhif 3 Caergybi ac yn gweld llawer o hen ffrindiau cyn cael tynnu fy llun. Mae rhan o fy mywyd dyddiol am y tair blynedd a hanner diwethaf wedi dod i ben ac mae o fel colli rhywun sy’n annwyl na fydd byth yn dychwelyd.”\nFelly daeth dyddiau’r 37 429 i ben, ac fe gafodd yr injan ei sgrapio ar 8 Chwefror 2008, ond beth a ddigwyddodd i’r enw ac i’r plât hardd a ddadorchuddiwyd adeg yr Eisteddfod 24 mlynedd yn ôl?\nEleni mae’r Eisteddfod Genedlaethol yn dathlu 150 mlynedd ar ein ffurf bresennol ac mae’r trefnwyr yn casglu atgofion a gwybodaeth o bob math yn ystod y flwyddyn. Os oes gennych chi unrhyw wybodaeth am blât y trên neu unrhyw hanesion difyr arall am yr eisteddfod anfonwch e-bost at – gwyb@eisteddfod.org.uk neu ewch i wefan www.eisteddfod.org.uk, a llenwi ffurflen yno.\nNeu gallwch ychwaengu’ch atgofion at yr archif genedlaethol – www.casgliadywerincymru.co.uk.\nEleni, cynhelir yr Eisteddfod Genedlaethol yn Wrecsam o 30 Gorffennaf – 6 Awst. Bydd bysus gwennol rheolaidd yn casglu teithwyr o orsaf drenau Wrecsam Cyffredinol a’u cludo i’r Maes, a bydd y gwasanaeth hwn yn rhedeg y ddwy ffordd drwy gydol y dydd a than ddiwedd y cyngherddau nos yn y Pafiliwn.


Mannau Diarffordd yn Eryri: Llanfrothen a Chroesor | Ymweld ag Eryri\nMannau Diarffordd yn Eryri: Llanfrothen a Chroesor\nThis entry was posted on 26 Hydref 2011, in Trefi a phentrefi and tagged Clough Williams-Ellis, Croesor, Eryri, Llanfrothen, Plas Brondanw, Portmeirion, Rheilffordd Ucheldir Cymru. Bookmark the permalink.\t2 Sylw\nMae Eryri yn lleoliad gwyliau poblogaidd ble ceir llawer o atyniadau ymwelwyr enwog. Ond os hoffech weld ochr wahanol i Eryri, beth am ymweld â rhai o’i hen bentrefi hyfryd, megis Llanfrothen a Chroesor.\nO ran mannau i ymweld â hwy mae gan bob gwlad yn y byd ei chyfrinachau cudd, ac nid yw Eryri’n eithriad. Tra bod arweinlyfrau yn dueddol o arwain ymwelwyr tuag at atyniadau twristiaeth poblogaidd – y traethau prysuraf, y llwybrau cerdded gorau, y mannau sy’n gweld miloedd o ymwelwyr bob blwyddyn – yn aml y mannau sydd agosaf at galon y bobl leol yw’r rhai sy’n haeddu cael eu cynnwys yn yr arweinlyfrau ond sy’n cael eu hanwybyddu’n llwyr.\nMae cymunedau Llanfrothen a Chroesor ym Meirionydd sy’n gymdogion i’w gilydd, gyda Garreg wedi’i leoli rhyngddynt yn fannau o’r fath.\nY mae’r bobl wybodus hynny – y mwyafrif ohonynt yn breswylwyr lleol – yn mwynhau ymweld â Llanfrothen a Chroesor i fwynhau’r amgylchedd tawel heb ei hagru ble mae digonedd o brydferthwch naturiol a chyfleoedd i dynnu lluniau yn llechu tu ôl i bob cornel.\nMae cymuned gref wedi bodoli yma ers y canoloesoedd; mae oedran yr eglwys ganoloesol, St Brothen yn arwydd o hyn, er yn ôl hanes mae’r safle’n dyddio’n ôl i’r chweched ganrif o leiaf. Er nad oes defnydd yn cael ei wneud o’r eglwys nawr, gofalir amdani gan Gyfeillion Eglwysi Digyfaill, felly er na fyddwch yn gallu mynychu gwasanaeth yn St Brothen erbyn hyn, bydd cyfle i chi fynd i mewn a chael golwg arni. Mae’r mwyafrif o wead yr adeilad yn dyddio’n ôl i’r 13eg ganrif, ond oddi mewn fe welwch ddarnau gosod a gosodiadau sy’n perthyn i gyfnod rhwng y 15fed ganrif a’r 19eg ganrif, pan wnaed gwaith adfer arwyddocaol ar yr eglwys.\nMae manylion adeiladau rhestredig yn Llanfrothen ac adroddiadau dendrocronoleg sy’n rhoi dyddiadau torri coed a ddefnyddiwyd yn rhai o’r adeiladau hyn yn y 15fed ganrif yn dystiolaeth bellach i ddangos bod y gymuned hyfryd hon wedi gwrthsefyll prawf amser.\nEr bod atyniadau twristiaeth poblogaidd gerllaw – er enghraifft Prosiect Gweilch y Glaslyn ym Mhont Croesor (sydd mewn lleoliad cyfleus gerllaw’r orsaf ar gyfer trip ar Reilffordd Ucheldir Cymru), a Phortmeirion sydd ond i lawr y lôn ym Minffordd – y mwynhad mwyaf yn Llanfrothen a Chroesor yw bod yno, gan amsugno’r awyrgylch tawel a’r amgylchedd brydferth. Mae’r ‘Ring’ (yr enw lleol ar dafarn y pentref, y Brondanw Arms) yn lle gwych i wneud hyn, felly piciwch i mewn am beint a phryd o fwyd yn ystod eich ymweliad; mae’r ardd gwrw yn hyfryd.\nMae gan Croesor ddigonedd i’w gynnig i gerddwyr a phobl sy’n ymddiddori yn yr awyr agored. Mae’r pentref bychan hwn yn sefyll wrth droed Cnicht “Y Matahorn Cymreig”, ac mae’n le gwych i ddechrau os ydych yn bwriadu archwilio Cnicht a mynyddoedd y Moelwyn. Ar y daith mae caffi ac oriel sy’n cael eu rhedeg gan y gymuned, Oriel Caffi Croesor, sydd hefyd yn darparu cyfleusterau campio ar lan yr afon.\nOs ydych yn heicio o Groesor, ynghyd â darganfod golygfeydd heb eu hagru rydych yn siŵr o ddod ar draws hen weithfeydd mwyn Chwarel Croesor a Chwarel Rhosydd. Er eu bod wedi cau ers amser maith, mae rhannau o’r chwareli‘n parhau i fod yn hygyrch, nid ydym yn argymell archwilio oddi mewn i’r chwareli oherwydd gallent fod yn beryglus iawn, ond mae wedi’i ddogfennu’n dda bod pobl sy’n ymddiddori mewn cloddio a fforwyr mwyngloddio profiadol wedi gadael rhaffau ac offer arall ar ôl yno oherwydd, er gwaethaf y perygl mae’r Trip Drwy Croesor a Rhosydd yn ddrwg-enwog mewn cylchoedd archwilio chwareli.\nNid yw teithiau cerdded mynyddig hir at ddant pawb wrth gwrs, felly os byddwch yn ymweld â Llanfrothen neu Groesor heb deimlo’n egniol iawn, beth am ymweld â Phlas Brondanw. Hwn oedd cartref teuluol creawdwr Portmeirion, Clough Williams-Ellis, ac er nad yw’r eiddo mor drawiadol â’r pentref Eidalaidd enwog, y mae’n fan hyfryd i ymweld ag ef. Mae tirlun syfrdanol Eryri yn gefnlen i’r gerddi ffurfiol sydd wedi’u cynllunio a’u cynnal yn brydferth, gyda thopiaris, pyllau, cerfddelwau a ffoliau ynddynt. Yma mae trefn gyntefig yn cwrdd â diffaethwch mynyddig, ac mae’r canlyniadau’n hynod wefreiddiol. Codir tâl bychan am ymweld â Brondanw ac ni fyddwch yn gwarafun talu gan fod y cyfle i ymweld â man mor hyfryd a heddychol (ac mae hwn yn atyniad ble nad oes fyth gormod o bobl ynddo, er y dylai fod mewn gwirionedd) werth pob ceiniog.\nMae dylanwad Clough Williams-Ellis i’w weld o amgylch Llanfrothen, Croesor a Garreg ac mae’r paent gwyrddlas arwyddocaol yn dangos faint o adeiladau yn yr ardal sy’n rhan o’r ystâd. Ar draws y ffordd i Frondanw mae tŵr gwylio Clough ac mae hwn ynghyd â’r tir y mae’n rhan ohono yn “nodweddiadol o Clough” gyda harddwch naturiol wedi’i wella, nid ei ddifetha gan weledigaeth artistig ac esthetig un gŵr.\nOs ydych yn ymweld ag Eryri ac am osgoi’r tyrfaoedd ac eisiau rhoi cynnig ar rywbeth gwahanol yn ogystal â gweld y gwir Eryri gyda’i hynodrwydd a’i arferion bychain; mae Llanfrothen a Chroesor yn un o’r ychydig fannau all gynnig hyn i chi. Wrth fentro i fannau diarffordd Eryri, pwy a ŵyr beth a welwch?\n2 thoughts on “Mannau Diarffordd yn Eryri: Llanfrothen a Chroesor”\nHysbysiad Cyfeirio: Eryri Ddirgel: Llên Gwerin Rhyfeddol Gogledd Cymru « Ymweld ag Eryri\nHysbysiad Cyfeirio: Deg o Eglwysi Mwyaf Diddorol Eryri | Ymweld ag Eryri\n« Eryri Arswydus: Pump o Atyniadau Eryri i ymweld â hwy yn ystod Calan Gaeaf 2011\nEryri Ddirgel: Llên Gwerin Rhyfeddol Gogledd Cymru »


Hysbysiad Preifatrwydd Treth y Cyngor | Cyngor Bwrdeistref Sirol Rhondda Cynon Taf\nSut rydyn ni'n defnyddio'ch gwybodaeth bersonol at ddibenion Treth y Cyng or\nRydyn ni wedi crynhoi yn yr hysbysiad preifatrwydd yma rai o'r ffyrdd allweddol rydyn ni'n defnyddio'ch gwybodaeth bersonol at ddibenion Treth y Cyngor. Dylech chi ddarllen yr wybodaeth yma a hefyd hysbysiad preifatrwydd corfforaethol y Cyngor\nA ninnau'n Awdurdod Bilio ar gyfer Treth y Cyngor, rydyn ni'n cadw gwybodaeth benodol amdanoch chi, rydyn ni'n ei defnyddio i weinyddu a chasglu Treth y Cyngor. Mae hyn yn cynnwys yr angen i brosesu eich gwybodaeth i gysylltu â chi, i gyfrifo eich taliadau, ac i gasglu taliadau Treth y Cyngor wrthoch chi ac unrhyw daliadau sy'n ddyledus. Mae rhagor o wybodaeth ynglŷn â sut rydyn ni'n defnyddio'ch data personol yn cael ei darparu isod.\nRydyn ni'n cadw gwybodaeth am unigolion y gorffennol a'r presennol sy'n gorfod talu Treth y Cyngor yn y Fwrdeistref Sirol.\nMewn rhai amgylchiadau, mae gyda ni wybodaeth am eich teulu, eich dibynyddion neu bobl sy ddim yn ddibynyddion ond sy'n gymwys i dderbyn gostyngiadau ac eithriadau statws - e.e. prentisiaid, myfyrwyr, hyfforddeion, rhai sy'n gadael ysgol / coleg, trigolion cartrefi gofal, darparwyr gofal.\nMewn rhai amgylchiadau, mae gyda ni wybodaeth am eich iechyd, os ydych chi'n derbyn gostyngiad yn eich bil oherwydd anabledd neu nam meddyliol.\nMewn rhai amgylchiadau, mae gyda ni wybodaeth am eich cyflogaeth a'ch hawl i Fudd-daliadau Lles, er enghraifft lle mae dyledion yn cael eu hadennill o dan bwerau Gorchymyn Atebolrwydd Llys Ynadon trwy ddidyniadau o enillion neu fudd-daliadau.\nMewn rhai amgylchiadau, mae gyda ni wybodaeth am unrhyw gyfnodau rydych chi wedi'u treulio yn y ddalfa neu wedi'ch rhwystro o dan y Ddeddf Iechyd Meddwl, os ydych chi'n cael gostyngiad neu eithriad.\nGwybodaeth sy wedi'i darparu i ni gan asiantaethau eraill y llywodraeth rydyn ni'n gweithio'n agos â nhw. Er enghraifft, yr Adran Gwaith a Phensiynau (DWP) ac Asiantaeth y Swyddfa Brisio (VOA).\nAsiantaethau a sefydliadau trydydd sector dibynadwy fel y gwasanaeth Cyngor ar Bopeth os ydyn nhw'n gweithredu ar eich rhan.\nLandlordiaid Cymdeithasol Cofrestredig (RSL) – yn rhan o'u cyfrifoldeb i ddweud wrth yr Adran Treth y Cyngor a yw eu heiddo yn cael eu meddiannu neu a ydyn nhw'n wag, ac i sicrhau bod cofnodion Treth y Cyngor yn gywir ac wedi'u diweddaru.\nGwybodaeth gan ysgolion, colegau a phrifysgolion a'ch meddyg teulu lle mae angen i ni wirio gwybodaeth er mwyn rhoi gostyngiad neu eithriad i chi.\nGwybodaeth gan Wasanaethau eraill y Cyngor - er enghraifft Gwasanaethau Cymuned a Gwasanaethau i Blant, y Gwasanaeth Dywedwch Unwaith yn Unig, y Gwasanaeth Budd-dal Tai, y Gwasanaeth Cofrestru Etholiadol.\nGwybodaeth rydyn ni'n ei llunio wrth ddelio â chi.\nGwybodaeth sy wedi'i darparu gan aelodau o'r cyhoedd e.e. cwyn neu bryder\nByddwn ni'n defnyddio'r wybodaeth bersonol yma i weinyddu a chasglu Treth y Cyngor. Gall hyn gynnwys y canlynol:\nAnfon bil Treth y Cyngor atoch chi\nAnfon nodyn i'ch atgoffa i dalu\nProsesu unrhyw ostyngiadau neu eithriadau y cewch chi wneud cais amdanyn nhw, er enghraifft Gostyngiad Person Sengl, eithriadau ar gyfer myfyrwyr.\nProsesu eich taliadau e.e. debyd uniongyrchol, cerdyn credyd / debyd, taliad arian parod\nCyflawni ei dyletswyddau swyddogol a bodloni ein rhwymedigaethau cyfreithiol o dan y ddeddfwriaeth:\nRhan 2, Erthygl 12 o Orchymyn yr Awdurdod Lleol (Contractio Biliau Treth, Casglu a Gorfodi) 1996 fel y'i nodwyd gan Offeryn Statudol Rhif 1880.\nMewn rhai amgylchiadau, bydd rhaid i ni brosesu gwybodaeth am iechyd unigolyn. Caiff y wybodaeth yma ei hystyried yn ddata categori arbennig a bydd yn cael ei phrosesu fel rhan o'n rhwymedigaeth gyfreithiol o dan y ddeddfwriaeth ganlynol:\nRhyddhad Personau Anabl (awdurdod statudol - Rheoliadau Treth y Cyngor (Gostyngiadau ar gyfer Anableddau) 1992)\nEithrio / Diystyru ar gyfer unigolyn sydd â nam meddyliol difrifol (awdurdod statudol - Gorchymyn Treth y Cyngor (Anheddau Eithriedig) 1992; Gorchymyn Treth y Cyngor (Diystyru Gostyngiad) 1992)\nY Gwasanaeth Budd-daliadau Tai - i gynorthwyo i weinyddu taliadau Budd-dal Tai\nCofrestryddion / Gwasanaeth Dywedwch Unwaith yn Unig - gwybodaeth am bobl sydd wedi marw yn ddiweddar.\nGwasanaethau Cymuned a Gwasanaethau i Blant - i wirio preswyliaeth at ddibenion cymorth ariannol fel Gofal Plant\nTribiwnlys Prisio Cymru - i gynnal y rhestr prisio eiddo\nYr Adran Gwaith a Phensiynau - i adennill Treth y Cyngor sydd heb ei thalu\nY Swyddfa Ystadegau Gwladol – dibenion ystadegol ac ymchwil ystadegol\nBiwro Olrhain - (Experian ar hyn o bryd) i adennill Treth y Cyngor sydd heb ei thalu\nAsiantaethau Gorfodi - (Andrew James Enforcement Ltd, Swift Credit Services Ltd ar hyn o bryd) i orfodi gorchmynion llys ar gyfer biliau Treth y Cyngor sydd heb eu talu\nCyfreithwyr - (Greenalgh Kerr Ltd ar hyn o bryd) i ddarparu arbenigedd cyfreithiol mewn achosion o fethdalu er mwyn adennill Treth y Cyngor sydd heb ei thalu\nTransunion - Cwblhau gwiriadau ariannol/preswylio yn rhan o weithgaredd adolygu gostyngiad treth y cyngor.


Abertawe - Addysg Gymraeg yn Abertawe - Cwestiynau cyffredin\nAddysg Gymraeg yn Abertawe - Cwestiynau cyffredin\nBeth yw addysg cyfrwng Cymraeg?\nMae addysg cyfrwng Cymraeg yn darparu cyfleoedd i blant a phobl ifanc ddod yn rhugl yn yr iaith Gymraeg trwy astudio ystod eang o bynciau a disgyblaethau yn y Gymraeg. Bydd sgiliau Saesneg eich plentyn hefyd yn cael eu datblygu mewn gwersi Saesneg a thrwy brofi rhai agweddau ar y cwricwlwm yn Saesneg.\nNid ydym yn siarad Cymraeg gartref - a fyddai fy mhlentyn yn teimlo'n chwithig?\nDdim o gwbl. Mewn gwirionedd, nid yw'r mwyafrif helaeth o blant mewn addysg cyfrwng Cymraeg yn Abertawe yn siarad Cymraeg gartref. Ac i rai ohonynt, iaith heblaw'r Saesneg yw prif iaith y cartref.\nFelly mae dod o gefndir di-Gymraeg yn gwbl gyffredin ac mae'r cwricwlwm wedi'i gynllunio gyda hynny mewn golwg.\nAstudiaeth achos 1: Stori Samantha Goulder\nAstudiaeth achos 2: Stori Laura Lewis\nSut galla i helpu fy mhlentyn gyda gwaith cartref os nad ydw i'n siarad Cymraeg?\nGan nad yw'r rhan fwyaf o blant yn siarad Cymraeg gartref, mae ysgolion cyfrwng Cymraeg yn brofiadol iawn wrth gefnogi disgyblion a rhieni.\nAr gyfer disgyblion iau, rhoddir cyfarwyddiadau gwaith cartref yn ysgrifenedig yn y Gymraeg a'r Saesneg. Pan fyddant yn hyn, bydd y plant yn gallu esbonio eu gwaith i'w rhieni eu hunain. Mewn gwirionedd, mae ymchwil yn awgrymu y gall ymdrin a'u gwaith mewn dwy iaith helpu plant i ddeall y pwnc y maent yn ei astudio.\nA allaf ddysgu Cymraeg ochr yn ochr a'm plentyn?\nMae rhai rhieni, ar ol dewis ysgol cyfrwng Cymraeg i'w plentyn, yn penderfynu dysgu Cymraeg hefyd. Mae'n gyfle gwych i ddysgu gyda'ch gilydd, i ymarfer eich sgiliau iaith a'ch gilydd a threulio amser gwerthfawr gyda'ch gilydd.\nMae cyrsiau Cymraeg i Oedolion ar gael ledled Abertawe, ac maent yn addas ar gyfer dysgwyr ar bob lefel. Am ragor o wybodaeth, ewch i'r gwefannau canlynol: www.swansea.ac.uk/dysgucymraeg\nBle mae'r ysgolion cyfrwng Cymraeg yn Abertawe?\nMae rhestr lawn o'n holl ysgolion cyfrwng Cymraeg ar gael yma: Dod o hyd i fanylion cyswllt yr ysgol\nBeth yw'r cynlluniau ar gyfer addysg cyfrwng Cymraeg yn Abertawe yn y dyfodol?\nMae Cyngor Abertawe wedi datblygu ei Gynllun Strategol Cymraeg mewn Addysg sy'n darparu manylion ar ein cynlluniau am gyfnod o 3 blynedd. Mae'r cynllun llawn ar gael yma: Cynllun Strategol y Gymraeg mewn Addysg.\n■ YouTube Welsh medium education\nDiweddarwyd y dudalen ddiwethaf 12.22 23.09.2019


Lockdown Games – mess up the mess\nPosted on Mai 12, 2021 by Chris\nWyt ti erioed wedi dychmygu sut allai dy straeon a dy brofiadau di ddod yn rhan o’r broses o greu theatr?\nRydyn ni’n gweithio ochr yn ochr â Chanolfan Mileniwm Cymru a Chanolfan Celfyddydau Pontardawe i ddatblygu darn newydd sbon o theatr o amgylch lleisiau creadigol pobl ifanc.\nMae’r artist digidol Anja Conti, y dramodydd Hefin Robinson a’r arbenigwr ar D&D Danny Muir yn mynd ati mewn ffordd amlddisgyblaethol, i arwain y grŵp i greu darn o theatr sy’n cyfuno storïa a sgriptio, animeiddio cartref a gêmau chwarae rôl pen-bwrdd ffantasi.\nMae Lockdown Games yn berfformiad digidol ar-lein a grëwyd ar y cyd ac sy’n ymateb i brofiadau pobl ifanc o’r pandemig a’r heriau a’r pryderon y mae wedi’u codi. Mae hyn yn cynnwys yr heriau a wynebwyd gan bobl ifanc yn sgil y pandemig a chymhlethdod y rhyngwyneb rhwng gofod cymdeithasol/cyhoeddus ar-lein a gofod preifat/teuluol all-lein. Bydd y cynhyrchiad yn archwilio profiadau pobl ifanc o ddianc i fyd ffantasi Dungeons & Dragons dros Discord tra’n profi’r heriau sy’n codi wrth fyw ochr yn ochr â theulu a gweithio a chymdeithasu yn eu hystafelloedd gwely yn ystod Covid.\nBeth yw’r elfennau tebyg a’r elfennau gwahanol rhwng heriau’r cwestau a’r bydoedd a grëwyd ar-lein a’r rhai a wynebwn o ddydd i ddydd? Bydd y cynhyrchiad terfynol yn cael ei berfformio o ystafelloedd gwely. Bydd cyfleoedd i bobl ifanc sydd ddim eisiau cael eu gweld i berfformio trwy neges destun trwy’r elfen sgwrsio yn y weminar. Defnyddir y gêm a grëwyd yn y stori i ddatblygu cynnwys ar gyfer y ddrama, a gall gael ei chwarae go iawn i greu cynulleidfaoedd pellach.\nRydyn ni’n creu stori mewn Ystafell Awduron ar-lein gyda Hefin Robinson a’r bobl ifanc trwy gyfweliadau gyda chwaraewyr D&D a thrwy chwarae gêmau pen-bwrdd gyda’n gilydd dros Discord.\nRydyn ni’n archwilio’r syniad o wneud ‘Y Gêm’ yn elfen ganolog o bob agwedd ar y prosiect. Yn y cynhyrchiad bydd y bobl ifanc yn chwarae ‘Y Gêm’ dros Discord wrth i heriau bywyd go iawn yn ystod Covid gropian i mewn i fyd ffantasi ‘Y Gêm’. Bydd cyfle i gynulleidfaoedd chwarae ‘Y Gêm’ go iawn yn ystod yr wythnos cyn y sioe.\nRydyn ni wedi comisiynu’r artist digidol Anja Conti i gydweithio ochr yn ochr â phobl ifanc er mwyn creu cynnwys amlgyfrwng i helpu rhannu rhai o elfennau mwyaf ffantasïol y gwaith D&D yn ogystal â realiti’r cartref tu allan i’r ystafell wely a sut y mae hyn yn cropian i mewn i fyd chwarae.\nE-bostia helo@messupthemess.co.uk os hoffet ti gael gwybod mwy neu os wyt ti rhwng 11 a 21 oed ac eisiau cymryd rhan yn unrhyw agwedd ar ddatblygiad y prosiect.


Graddedigion yn sicrhau cyflogaeth yn ystod perthynas fusnes 20 mlynedd | Newyddion a Digwyddiadau | Prifysgol Bangor\nSteve Jones, (cefn, ail o'r chwith) rheolwr gyfarwyddwr Bee Robotics Ltd Caernarfon gyda graddedigion Prifysgol Bangor - o'r chwith: Paula Noon, Shailaja Bakshi (yn y blaen) a Llifon Jones. Mae cwmni biotechnoleg a phrifysgol yn dathlu mwy na dau ddegawd o bartneriaeth a arweiniodd at nifer o gyfleoedd cyflogaeth i raddedigion.\nDechreuodd Bee Robotics a Phrifysgol Bangor weithio gyda'i gilydd gyntaf ym 1998 a bu'r berthynas yn allweddol i'r ddau sefydliad.\nYn ogystal â sicrhau swyddi gyda chyflogwr lleol arloesol, mae'r myfyrwyr wedi elwa o leoliadau gwaith ac adborth i'w gwaith a'u sgiliau mewn digwyddiadau cwrdd â'r cyflogwr.\nI Bee Robotics, bu'n fodd i ddod ag adnoddau ychwanegol i mewn i helpu canolbwyntio ar feysydd a gweithgareddau newydd i gefnogi twf.\nMae'r gwneuthurwr o Gaernarfon wedi gwneud enw da iddo'i hun ledled y byd fel arweinydd ym maes datrysiadau robotig trin hylif datblygedig ar gyfer awtomeiddio'r labordy yn y diwydiant biotechnoleg. Ac mae graddedigion Prifysgol Bangor yn chwarae rhan bwysig yn llwyddiant rhyngwladol y busnes.\nDywedodd Steve Jones, rheolwr gyfarwyddwr Bee Robotics: “Mae'n wych o beth gweld y myfyrwyr yn dychwelyd flwyddyn neu ddwy'n ddiweddarach fel gweithwyr.\n“Fel rheol mae gennym ni un lleoliad y flwyddyn a byddwn hefyd yn mynd i'r brifysgol i gwrdd â'r myfyrwyr a’u helpu gyda’u projectau sy’n gyfle inni fwrw golwg ar eu sgiliau a’u gwybodaeth a meithrin cysylltiadau.”\nYmunodd Llifon Jones â'r cwmni yn 2014 ar ôl bod ar leoliad â thâl am ddau fis yn ystod ei radd meistr mewn systemau cyfrifiadurol ac mae wedi dringo'r ysgol yrfaol o fod yn ddatblygwr meddalwedd i fod yn uwch bensaer meddalwedd.\nDywedodd: “Er mai bach yw'r busnes, mae yna lawer o gyfleoedd i ddatblygu.\n“Does dim rhaid i chi fynd i ddinas fawr i ddod o hyd i leoliad sy'n addas i chi; os ydych chi'n rhagweithiol gallwch ddod o hyd i rai ar stepen eich drws ac mae llawer ohonyn nhw yma yn y gogledd."\nDywedodd Paula Noon, a fu'n astudio dylunio cynnyrch yn y brifysgol ac sydd bellach yn beiriannydd ansawdd gyda Bee Robotics: “Roeddwn yn poeni na fyddwn yn dod o hyd i gyflogaeth ar ôl gorffen fy astudiaethau, ond ar ôl mynd i Sioe Dylunio Israddedigion y Brifysgol ac arddangos fy sgiliau a phrototeipiau i ddarpar gyflogwyr, cefais swydd gyda Bee.”\nNid yw pob myfyriwr sy'n ennill cyflogaeth wedi bod ar gyrsiau dylunio a thechnoleg, sy'n dyst i ymddiriedaeth Bee yng nghyn-fyfyrwyr y brifysgol.\nDywedodd Shailaja Bakshi, myfyriwr rhyngwladol o India sydd ar hyn o bryd yn astudio ar gyfer PhD mewn ieithyddiaeth: “Ymunais â Bee fel gweinyddwr cynhyrchu ac rwyf wedi dod iddi'n dda iawn oherwydd bod gen i gysylltiad yn gyffredin â llawer o'r gweithwyr eraill yma.”\nMeddai'r Athro Paul Spencer, Dirprwy Is-ganghellor gyda chyfrifoldeb dros gyflogadwyedd ac ymgysylltu a phartneriaethu â chwmnïau "Mae'n bwerus dros ben medru dangos i gyflogwyr a myfyrwyr fod creu cysylltiadau drwy brofiad gwaith yn gallu arwain at lwyddiant ysgubol.\n"Mae'n wych fod ein graddedigion yn cael y cyfleoedd yma i dderbyn swyddi'n lleol yma yng ngogledd Cymru gyda ystod eang o gwmnïau sy'n arwain y byd yn eu maes fel Bee Robotics.\n"Mae gennym bartneriaeth hir dymor gyda Bee, sy'n esiampl berffaith o'r buddion sy'n dod o greu perthynas agos rhwng cyflogwyr a Phrifysgol Bangor."


Cyllid i Gasnewydd Fyw er mwyn Cefnogi Gwasanaethau Hamdden yng Nghasnewydd\nYn dilyn cais llwyddiannus i’r Gronfa Cadernid Chwaraeon, Chwaraeon Cymru, mae Casnewydd Fyw wedi cael arian er mwyn helpu i gefnogi'r sefydliad i oresgyn yr heriau y mae'n eu hwynebu oherwydd argyfwng coronafeirws.\nMae'r cronfeydd hanfodol hyn yn cael eu defnyddio er mwyn helpu i gefnogi hyfforddiant staff, digideiddio o fewn y sefydliad, a buddsoddi mewn offer ymarfer corff er mwyn gwella'r profiad i gwsmeriaid.\nMae'r gronfa wedi caniatáu i Casnewydd Fyw greu campfa newydd yn y Pwll Rhanbarthol a’r Ganolfan Tenis gydag offer Technogym newydd. Mae hyn wedi creu capasiti ychwanegol yn y gampfa ac mae'n golygu bod gan gwsmeriaid fynediad i beiriannau digidol o'r radd flaenaf mewn amgylchedd diogel sy’n parchu pellter cymdeithasol. Mae'r gampfa hefyd yn cynnwys Biogylchfa, sesiwn ymarfer 45 munud sy'n teilwra ac yn addasu i'r defnyddiwr.\nMae Casnewydd Fyw wedi cyflwyno meddalwedd rhagnodi i'w gwsmeriaid fel rhan o'i ap Iach ac Actif. Mae’r feddalwedd rhagnodi yn caniatáu i hyfforddwyr Casnewydd Fyw gefnogi cwsmeriaid gyda rhaglenni, hyfforddiant ac ymarferion digidol i'w helpu i gyflawni eu nodau ffitrwydd. Mae hyn yn cynnwys cynllun ffitrwydd digidol personol y gall defnyddwyr ei ddefnyddio yn unrhyw le ac sy’n manylu ar y math o ymarferion, faint o bwysau i'w roi ar y peiriannau, nifer yr ailadrodd, setiau, techneg a dilyniant. Bydd demos fideo yn dangos sut i ymarfer yn ddiogel.\nYn ogystal, mae Casnewydd Fyw hefyd wedi gallu cyflwyno hyfforddiant ar-lein i'w weithlu drwy'r llwyfan Reactivate, sy'n golygu bod aelodau'r tîm wedi gallu cael gafael ar adnoddau hyfforddi yn ddigidol ac o bell i sicrhau bod y sgiliau angenrheidiol ganddynt i'w cadw eu hunain a chwsmeriaid yn ddiogel. Mae hyn law yn llaw â mesurau diogelwch eraill gan gynnwys Cyfarpar Gwarchod Personol a phwyntiau mynediad wedi'u digideiddio i wella diogelwch i bawb yn y cyfleusterau ymhellach ac i gefnogi rhaglen Profi, Olrhain, Diogelu Llywodraeth Cymru.\nDywedodd Steve Ward, Prif Weithredwr Casnewydd Fyw "Rydym yn hynod ddiolchgar i Chwaraeon Cymru, Llywodraeth Cymru a chwaraewyr y Loteri Genedlaethol sydd wedi gwneud yr arian hwn yn bosibl. Fel ymddiriedolaeth elusennol, mae'r holl arian a wnawn yn cael ei ailfuddsoddi yn ein cyfleusterau a'n prosiectau yn y gymuned, felly rydym yn gwerthfawrogi'r cymorth hanfodol hwn yn fawr. Rydym wedi buddsoddi'r gronfa'n ofalus i gefnogi mentrau allweddol sy'n sicrhau y gallwn gadw ein cwsmeriaid yn ddiogel a gwella eu profiad tra byddwn yn ein cyfleusterau wrth i ni barhau i ysbrydoli pobl Casnewydd i fod yn Hapusach ac yn Iachach."\nMae'r Gronfa Cadernid Chwaraeon yn cynnwys cyllid gan Lywodraeth Cymru a'r Loteri Genedlaethol i helpu chwaraeon i ddod allan o'r argyfwng a pharhau i gefnogi pobl yng Nghymru i fwynhau bod yn actif.\nGwnaed y gefnogaeth hon yn bosib drwy gyllid gan Gronfa Cadernid Chwaraeon Cymru a, diolch i chwaraewyr y Loteri Genedlaethol, mae hyd at £600 miliwn ar gael i gefnogi cymunedau ym mhob rhan o’r DG yn ystod yr argyfwng Coronafeirws.\nGlan yr Afon yn croesawu'r llenor a'r perfformiwr o Gasnewydd, Connor Allen, fel Artist Cysylltiol\nY Diweddariad ar Coronafeirws - 19 Mawrth\nY diweddaraf ar Ganolfan Gelfyddydau a Theatr Glan yr Afon - 24 Mawrth


Llyfrgell Owen Phrasebank - aberth\nOnd y trueni yw bod aberth yr ychydyg yn cael ei ddirymu gan ddifaterwch y lliaws.\nYr oedd elfen o aberth personol yn y sefyllfa mae'n wir.\nYm marn Zola doedd yr aberth ddim yn werth chweil!\nNid rhyfedd felly iddo ddod i gael ei ddefnyddio am waith aberth Crist yn prynu dyn a'i gymodi â Duw.\nSut bynnag y disgrifir ffrwythau'r iawn, boed fel iachawdwriaeth, gwaredigaeth, prynedigaeth, cyfiawnhad neu gymod, fe'i seilir ar aberth Crist, Mab Duw, dros bechod dyn.\nac am aberth fawr Hywyn er mwyn achub ei ffrind.\nYn union fel ni ddylid ysgaru'r ymgnawdoliad oddi wrth yr iawn, na ddylid ychwaith hollti'n ormodol rhwng bywyd Crist, ei aberth, ei atgyfodiad a thywalltiad yr Ysbryd Glân.\nch) y traddodiad offeiriadol aberthol yn dod i'w uchafbwynt a'i gyflawniad yng ngwaith Duw yn aberthu'r aberth eithaf ar ran dyn.


Am y Wobr - Prifysgol Abertawe\nMae Gwobr Dylan Thomas flynyddol Prifysgol Abertawe, a lansiwyd yn 2006, yn un o'r gwobrau mwyaf mawreddog i awduron ifanc, gyda'r nod o annog talent greadigol amrwd ledled y byd. Mae'n dathlu ac yn meithrin rhagoriaeth lenyddol ryngwladol.\nRoedd Dylan Thomas, yr ysgrifennwr llencynnaidd hanfodol, yn ddelfrydol o addas i ysbrydoli awduron ifanc ym mhobman. Roedd ffresni ac uniongyrchedd ei waith ysgrifennu'n rhinweddau nas collodd erioed.\n"Dylan Thomas oedd y bardd a anwyd yn Abertawe y llwyddodd ei eiriau a'i berfformiadau gwefreiddiol i goncro Llundain a Gogledd America ac i'w wneud yn un o ysgrifenwyr mwyaf dylanwadol canol yr ugeinfed ganrif. Mae'r Wobr a sefydlwyd yn ei enw wedi dal dychymyg ysgrifenwyr yn rhyngwladol ac yn ystod y blynyddoedd diwethaf mae deg ar hugain o ysgrifenwyr y rhestri byrion o bob cyfandir wedi dod i Gymru i siarad â myfyrwyr a dosbarthiadau ysgrifennu. Enillwyd y Wobr gan ysgrifenwyr o Gymru a Gogledd Iwerddon, Awstraliad o dras Vietnam a thri Americanwr. Prifysgol Abertawe yw prif noddwr y Wobr ac mae'n falch o fod yn gysylltiedig â chystadleuaeth sy'n gwahodd ceisiadau gan ysgrifenwyr ifanc o bedwar ban y byd". (Peter Stead, Sylfaenydd a Llywydd Gwobr Ryngwladol Dylan Thomas)\nMae ein partneriaeth wedi tyfu o rannu’r un amcanion: rydym yn ceisio canfod a meithrin dawn, dathlu creadigrwydd, a chyflawni rhagoriaeth ryngwladol. Rydym am dynnu’r pethau gorau am Abertawe at sylw’r byd, a dod ag artistiaid, ysgolheigion, a myfyrwyr o ledled y byd i Abertawe. Mae Prifysgol Abertawe, yn brifysgol ymchwil dwys, yn ffynnu ar greadigrwydd myfyrwyr a staff ar draws ei disgyblaethau aml. Rydym yn gobeithio y byddwch chi, yn ystod y blynyddoedd i ddod, yn ymuno â ni, a Gwobr Ryngwladol Dylan Thomas, i gymeradwyo a chynorthwyo’r goreuon oll o blith ein hawduron ifainc.


Hebreaid | beibl.net\nDyn ni ddim yn gwybod pwy ydy awdur y llythyr hwn, a dyn ni ddim yn gwybod at bwy oedd o’n ysgrifennu. Teitl gafodd ei ddefnyddio gyntaf yn yr ail ganrif ydy’r Llythyr at yr Hebreaid. Does dim cyfarchiad ar y dechrau. Ond mae’n amlwg fod y bobl fyddai’n darllen y llythyr yn ei adnabod. Mae’r awdur yn berson pwysig yn yr eglwys, yn Gristion Hebreig deallus ac yn gwybod yr Hen Destament yn dda iawn. Mae 2:3 yn dweud mai trwy bobl eraill y clywodd yr awdur newyddion da’r efengyl, nid gan Iesu ei hun. Mae’n ysgrifennu mewn Groeg gloyw, ac mae’r gwaith yn darllen mwy fel pregeth na llythyr. Mae o’n lythyr trefnus iawn, ac yn llawn rhethreg. Ond eto, mae’n amlwg bod yr awdur yn ysgrifennu at bobl mewn eglwys neu eglwysi arbennig.\nMae’n anodd iawn rhoi dyddiad pendant ond mae ysgolheigion yn awgrymu’r 60au hwyr yn y ganrif gyntaf. Mae’r llythyr yn llawn o sôn am system aberthu’r deml yn Jerwsalem a gwaith offeiriaid ac archoffeiriad. Cafodd y deml ei dinistrio gan y Rhufeiniaid yn y flwyddyn 70 O.C., a daeth y system aberthu i ben. Felly mae’n debyg fod y llythyr wedi cael ei ysgrifennu cyn hyn.\nMae’r awdur yn ysgrifennu at grŵp o Gristnogion ble roedd y rhan fwya yn Iddewon. Roedden nhw’n gwybod yr Hen Destament yn dda, ac yn Gristnogion ers peth amser. Maen nhw wedi wynebu erledigaeth, ond erbyn hyn yn dechrau colli eu brwdfrydedd cyntaf yn y ffydd. Maen nhw wedi digalonni a dechrau mynd yn ddiog yn ysbrydol, gyda rhai yn peidio dod i addoli. Mae’r awdur yn teimlo eu bod nhw’n cael eu temtio i droi nôl at Iddewiaeth, felly mae’n ysgrifennu atyn nhw er mwyn dangos cymaint yn well ydy Iesu a’r ffydd Gristnogol nag unrhyw beth arall yn y gorffennol, y presennol na’r dyfodol.\nMae rhai wedi galw’r llythyr yn “llyfr y rhagoriaethau” oherwydd fod y gair Groeg am rhagori (bod yn well na rhywbeth arall) yn cael ei ddefnyddio cymaint o weithiau. Mae popeth mae pobl ei angen yn Iesu – mae o’n dangos Duw i ni, a fo ydy’r ffordd i ni ddod at Dduw. Iesu ydy ateb holl addewidion yr Hen Destament. Mae o’n well na’r proffwydi, yr angylion, Moses a’r offeiriaid. I’r awdur, mae Cristnogaeth yn cymryd lle pob ffydd arall, gan gynnwys yr hen ffydd Iddewig, a does dim ffydd arall yn mynd i gymryd ei le i’r dyfodol. Mae Duw wedi gwneud popeth sydd ei angen i achub pobl am byth yn Iesu Grist. Mae’r awdur yn disgrifio’r hen system aberthu a’r hen offeiriadaeth yn y deml, ac yn dweud mai Iesu ydy’r offeiriad perffaith yn rhoi’r aberth perffaith.\nMae pwyslais mawr ar ffydd yn y llythyr hefyd – nid fel profiad cyfriniol, ond fel ffordd o fyw, ymarferol. Dyn ni’n darllen am beth wnaeth rhai o gymeriadau enwog yr Hen Destament, a’r hyn wnaethon nhw am fod ganddyn nhw ffydd. Mae’n atgoffa’r Cristnogion o’r achubiaeth a’r bywyd sydd i’w gael yn unig trwy’r Meseia, ac am y bendithion mawr sydd i bawb sy’n credu yn Iesu. Rhaid derbyn bod pawb sy’n dilyn Iesu yn mynd i ddioddef, achos dyna ddigwyddodd i Iesu ei hun. Mae yna rybudd hefyd – bod unrhyw un sy’n troi cefn ar y ffydd yn mynd i gael ei farnu gan Dduw.